Baratxuriak, lepoan txirikordatuta | Berria.eus\nBizigiro Baratxuriak, lepoan txirikordatuta\nUDAKO SERIEA Ibilian-ibilian, goxo-goxo. Dastatu nahi? (I). Baratxuria eta Gasteiz.\nBaratxuriak, lepoan txirikordatuta\nSantiago egunean, baratxuriak eraman ohi dituzte gasteiztarrek bizkarrean. Egun berezia da ibilian-ibilian Olarizuko zoko-mokoak ezagutzeko.\nArgazkia: JOSEAN GIL-GARCIA\n2017-07-18 / Josean Gil-Garcia\nSantiago jaia egun berezia da Gasteizko egutegian. Gorriz markatzen den horietakoa. Nekazariei eta abeltzainei gorazarre egiteko egun aproposa izan ohi da. Berakatzak nonahi eta abelburuen erakusketa ederra izaten da unibertsitateen ondoko eremuan. Hala ere, Santiagoko feriak hainbat gorabehera izan ditu historian. Azoka jendetsua izan zen behiala, Gasteizko hiriak lotura hertsia baitzuen nekazarien eta abeltzainen bizimoduarekin. Baserritarrak eta segalariak kantuan eta dantzan aritzen ziren hirira iristean, blusa eta txapela dotore-dotore jantzirik. Jende andana biltzen zen azokara lanabesak —burdinkiak, sardea, galbaheak, garia jotzeko tresnak…— eta hainbat produktu erostera —meloiak, besteak beste—. Igitai lanerako peoiak kontratatzeko aukera bikaina ere izaten zen Gasteizko azoka. Txerpolariak eta ganadu tratuak ohikoak ziren garai hartan.\nIgaro den mendeko 60ko hamarkadarako, haatik, azoka sonatua gain behera joana zen; besteak beste, laborantza munduaren mekanizazioa orokortu izanaren ondorioz. Lanabesek traktoreei bide eman zieten. Hala, 1965ean, berrehun traktore inguru bildu ziren Ganadu plazatik hurbil. Baratxurien azokak ere sekulako bultzada izan zuen urte berean, lehenagotik ezaguna bazen ere: Resbaladero eta San Frantzisko kaleetan 76 postu egokitu zituzten, bata bestearen ondoan. Urtebete geroago, ordea, 100 postu izan ziren. «Baratxuriak, baratxuriak besterik ez. Baratxuriz beteriko pilaketa ederrak», garai hartako prentsan irakur daitekeenez. «Gaueko hamarrak pasatxo zirela, baratxuriak saltzen jarraitzen zuten, ohikoa zela ikusten baratxuri korda bat baino gehiago lepoan zintzilik zeramatzan gizonezko nahiz emakumezkorik».\nMerkatua Santiago egunean\nGoizean goiz iristen hasi dira baratxuri saltzaileak Gasteizko San Frantziskoko aldapara. Santiago egun eguzkitsua espero da gaur, nahiz eta San Bizenteko dorrea laino izara batek estalita agertu den. Ziurrenik, hamaika bisitari bilduko dira plazara zilarrezko altxor biribilaz gozatzeko. Gasteiztar orok badaki, jakin ere, onak izango direla Lerin, Corella (Nafarroa), Zamora eta Errioxatik (Espainia) ekarritako salgaiak. Espero dute ia ehun berakatz ekoizle bilduko direla, iragarritakoa betez gero. Baratxuriak, beraz, aukera-maukera. Bistan da ohiko bezeroei lehenak izatea gustatzen zaiela. Azokan eskarmentu handia dutenek jakiaren tamainari ere erreparatzen diote, berakatz txikitxoagoak zaporetsuak direlakoan.\nZenbakiak idatzirik daude asfaltoan, eta saltzaile bakoitzak ederki daki non kokatu, baita ekarritako zama nola atondu ere. Postuak egokitzen ari diren bitartean, saldoka datozen bisitariak animatzen hasten dira merkatari grinatsuak. «Batzuek baratxuri buruak baino ez dituzte erosten; beste batzuek, ordea, buruak ederki txirikordatuta nahiago», diote saltzaileek, saltsan ibiltzeari utzi gabe.\nBerakatzen azokaz bapo gozatuta, aukera paregabea da orain Olarizuko baratzeak eta Santakurutzganeko bazterrak ezagutzeko, besteak beste. Oinetako egokiak jantzita, Olarizuko parkeko bideari hel dakioke, erraz-erraz. Zer ikusi eta gozatua bada eta!\nGasteizko Alde Zaharreko San Frantziskoko aldapan hasten da ibilbidea. Olarizuko tontorra xumea izanagatik ere, tradizio handikoa da, iraileko lehendabiziko astelehenean jendetza biltzen baita haren ingurura, erromeria alaitsuan. Oraingoan, ordea, bizilagun goiztiarrak hara-hona ikusten dira, baina lasaiago dago Gasteiz. Olarizuko baratzeak, aintzira eta, besteak beste, lorategi botanikoa ezagutzeko bidea ematen du ibilbide honek.\nMaldan behera, beraz, Posta kalearekin bat egiten da agudo, Agirre lehendakariari eskainitako plazatxora iritsi bezain pronto. Aurelio Rivasek eginiko brontzezko plaka xume batek gogora ekartzen du 1936tik 1960ra bitartean Euskal Herriak ezagutu zuen lehen lehendakaria. 1985eko maiatzaren 5ean desestali zuten Agirreren omenezko plaka hura. Harrezkeroztik, han jarraitzen du Agirrek, bere omenezko kalearen jagole.\nKale banatzean, beraz, ezkerrera hartu eta Foruen plaza eskuinaldetik inguratu behar da. Babesgabetuen tenpluaren eskuinaldetik igaro eta Angulema kaletik segitu behar da. Gasteizko tranbiek bertantxe hartzen dute atseden. Hartara, ez da harritzekoa bidaiari franko ikustea: batzuk bapo-bapo zamatuta, behin erosketak amaituta; beste batzuk, artega, hurrengo tranbia noiz abiatuko zain.\nIngurumena goraipatzen duen Green Capital izeneko plaza alderik alde zeharkatu behar da segidan. Hala, platano arrunten babesean, San Kristobal zubira iritsiko da ibiltaria. Trenbidea gurutzatu ondoren, San Kristobal elizaren ezkerraldetik jarraitu, eta Alberto Schommer kalea gidari izango du. Kale horren izenak gogora ekartzen du argazkilari sonatuak eginiko lan eskerga. «Argazkigintza maitasun ekintza bat da niretzat», esan zuen Schommerrek bere lanbideaz jardutean.\nGaztainondoak gogaide, Hegoaldeko gizarte etxe paretik igaro eta Zumabide etorbidea gurutzatuta, Jauregilanda izeneko kalera irits daiteke. Zaila da imajinatzen inguru horretan hilerri bat egokitu zela XVI. mendean, izurri latzak Gasteizen sorrarazi zituen kalteak gutxitzeko xedez. Adurtza ikastola eta San Ignacio eskola gertu ikus daitezke. Harantz bideratu behar dira pausoak; izan ere, Adurtzabal futbol zelaiaren ertzetik igarota, hegoalderanzko noranzkoari jaramon egin behar zaio han, eta Olarizura doan bideari lotu. Platano erraldoien babesean, Olarizuko urmaela ikusteko parada dago.\nPlatanoen bidera itzulita, Olarizuko Etxera doan bidea utzi eta, noranzkoa aldatu gabe, baratzeen eremura iristen da. Barruko espazioa bisita daiteke, paseorako primeran prestaturik dago eta. Baratxuriak, kuiatxoak, lekak, babarrunak, patatak, letxugak eta hainbat eta hainbat barazki ikus daitezke, propio prestatutako baratze apaletan. «Ederra da ikustea bizitzak aurrera egiten duela», esan du aitzurra eskuan jo eta su dabilen erretiratu batek. «Baratzea nire semeari egokitu zitzaion orain dela lau urte, eta gustuko dut laguntzera etortzea».\nBaratzeetako eremutik irten, eta ezkerrera egin behar da, Aretxabaleta eta Gardelegi lotzen dituen errepidera irteteko. Asfaltoa ukitu gabe, ordea, ezkerretik doan bidezidorrari kasu egin behar zaio. Baratzeak mugatzen dituen hesiaren paretik, beraz, nekazari bide zabal batera irteten da. Olarizuko gaina edo Santakurutzgana bistan daude, eder-eder. Ezkerretik jarraitu behar da, Sasiturri parajean gaindi. Aldapa amaituta, eskuinera jo eta hegoaldera eginez, Olarizuko magala inguratzen da. Behin bizkarrera helduta, iparraldera itzuli eta gurutzera iritsiko da ibiltaria.\nTontorretik sekulako paisaia dago Gasteizko hiriaren gainean. Lautada inguratzen duten mendiguneei begiratzeko parada ere badago, nola ez. Eskuinaldetik jaisten hasi behar da, Mendiolarantz. Behin herrira helduta, ezkerrera egin behar da, kale banatzean eta elizaren ezkerraldetik doan Salceda kaleari jarraituta, Betoñu Haitzeko abelbidearen PR ibilbideko bide seinaleei segika. Herria atzean utzi eta berehala, ezkerrera jo, eta Olarizuko etxerako bideari ekin behar zaio. Olarizuko parkea inguratzea baino ez da faltako ibilbidea amaitzeko.\nBihar: Ibilian-ibilian, goxo-goxo. Dastatu nahi? (II): Ogia eta Galdames.


Artola-Imazek 22-13 irabazi diete Olaizola II.a-Urrutikoetxeari | Kirola | Berria\nArtola-Imazek 22-13 irabazi diete Olaizola II.a-Urrutikoetxeari\nBigarren puntua eskuratu dute garaileek bi jardunalditan, eta sailkapeneko buruan dira Jaka-Zabaletarekin berdinduta.\nArtola pilota astintzen, aurreko asteko partidan. FOKU\nEzin hobeto ekin diote Binakako Txapelketari Artola-Imazek, gaur bigarren puntua eskuratu dutelako bigarren jardunaldian. Alde handiz irabazi diete Urrutikoetxea-Olaizola II.ari Sorian (Espainia): 22-13.\nBi zati izan ditu partidak. Lehen erdian, berdintasuna izan da nagusi, gero garaile izan direnek hobeto jokatu badute ere. Pilotari abiadura ematera atera dira, eta lortu ere lortu dute, markagailuan antzeman ez bada ere egoera hori. Aurkariak beteranoak dira, eta gutxirekin asko egiten ondo dakitenak. Horrela eutsi diete gazteei lehen erdi horretan, baina 12nakoa izan da azkeneko oreka. Hortik aurrera, urdinak nagusi.\n10-1eko partziala egin dute Artola-Imazek bigarren erdian, eta di-da batean amaitu dituzte lanak. Aurrelariak lan bikaina egin du, tanto politak ere bai, eta Imazek ere partida biribila egin du. Galtzaileen artean, Urrutikoetxea ez da fin aritu, batez ere bigarren erdian, eta Olaizola II.a salduta ibili da.\nGaurko puntuarekin, Artolak eta Imazek sailkapeneko burua hartu dute, Jaka eta Zabalaterekin berdinduta. Olaizola II.a eta Urrutikoetxea garaipen bat eta galdutako partida batekin daude.


Caixabank-ek aurpegi-errekonozimendu bidez funtzionatzen duten lehen kutxazainak jarri ditu Valentzian | Joerak • barrixe\nCaixabank-ek aurpegi-errekonozimendu bidez ...\nCaixabank-ek aurpegi-errekonozimendu bidez funtzionatzen duten lehen kutxazainak jarri ditu Valentzian\nBankuak baditu erabiltzailearen aurpegia atzemateko eta aurpegiko 16.000 punturaino baliozkotzeko behar diren hardwarea eta softwarea.\nCaixaBank finantza-erakundeak bere lehenengo “dena toki bakarrean” bulegoa ireki du, astelehen honetan, Valentziako Udaletxeko plazan, non arreta espezializatua eskaintzen baitu bere negozio-eredu guztientzat eta berrikuntza teknologikoak baliatzen baititu, adibidez, aurpegiak ezagutzen dituzten kutxazainak.\n80 langileko bulego horrek zerbitzu teknologiko berritzaileak eskaintzen ditu, esaterako, bezeroaren aurpegia ezagutuz eta bere kode pertsonala sartu beharrik gabe dirua ateratzeko aukera ematen duten kutxazainak. Kutxazain horrek baditu erabiltzailearen aurpegia atzemateko eta aurpegiko 16.000 punturaino baliozkotzeko behar diren hardwarea eta softwarea, identifikazio guztiz segurua bermatzeko.\nCaixaBank izan da horrelako kutxazainak aurkeztu dituen munduko lehen erakundea eta Valentziako “dena toki bakarrean” bulego honek bost terminal dauzka. Bulegoa bera sukurtsal kontzeptu berri bat da eta bankuaren asmoa da halakoak baliatzea bankuko bezeroen esperientzia errotik aldatzeko kanal fisikoan.


Campanhan - Wikipedia, entziklopedia askea.\n43°32′14″N 3°29′53″E / 43.5372°N 3.4981°E / 43.5372; 3.498143°32′14″N 3°29′53″E / 43.5372°N 3.4981°E / 43.5372; 3.4981\nBélarga, Paulhan eta Saint-Pargoire\n699 (2019ko urtarrilaren 1a)\n343 (%49.1) 331 (%47.4)\nCampanhan (okzitanieraz Campanhan, frantsesez eta ofizialki: Campagnan) Okzitaniako udalerri bat da. Administratiboki Frantziako Hérault departamenduan dago, Okzitania eskualdean. 2013an 520 biztanle zituen.\n2007an Campagnan udalerrian erroldatutako biztanleak 520 ziren. Familiak 202 ziren, horien artean 50 pertsona bakarrekoak ziren (27 bakarrik bizi ziren gizonak eta 23 bakarrik bizi ziren emakumeak), 66 seme-alabarik gabeko familiak ziren, 74 seme-alabak dituzten bikoteak ziren eta 12 seme-alabak dituzten guraso-bakarreko familiak ziren.\n2007an 290 etxebizitza zeuden, 214 familiaren etxebizitza nagusia ziren, 66 bigarren erresidentzia ziren eta 10 hutsik zeuden. 283 etxeak ziren eta 7 apartamentuak ziren. 214 etxebizitza nagusietatik 176 bere jabearen bizilekua ziren, 38 alokairuan okupaturik zeuden eta 1 doan lagata zegoen; 1ek gela bat zuen, 7 etxek bi zituzten, 30 etxek hiru zituzten, 62 etxek lau zituzten eta 114 etxek bost zituzten. 168 etxek euren parking plaza propioa zuten azpian. 83 etxetan ibilgailu bat zegoen eta 111 etxetan bat baino gehiago zituzten.\nCampagnan udalerriko biztanleria-piramidea 2009an .\n2007an lan egiteko adina zuten pertsonak 316 ziren, horien artean 222 aktiboak ziren eta 94 inaktiboak ziren. 222 pertsona aktiboetatik 202 lanean zeuden (105 gizon eta 97 emakume) eta 20 langabezian zeuden (7 gizon eta 13 emakume). 94 pertsona inaktiboetatik 47 erretiraturik zeuden, 23 ikasten zeuden eta 24 "bestelako inaktibo" gisa sailkaturik zeuden.\n2009an Campagnan udalerrian 219 unitate fiskal zeuden, 554,5 pertsonek osaturik. Pertsona bakoitzeko diru-sarrera fiskalaren mediana urteko 16.234 euro zen.\n2007an zeuden 19 komertzioetatik, 1 erauzte enpresa zen, 4 eraikuntza enpresak ziren, 6 ibilgailuen saltze eta konpontze enpresak ziren, 4 garraio enpresak ziren, 1 informazio eta komunikazio enpresa zen, 2 zerbitzu enpresak ziren eta 1 administrazio publikoko enpresa zen.\n2000. urtean Campagnan udalerrian 26 nekazaritza-ustiategi zeuden, 150 hektarea erabiltzen.\nBélarga (1,8 km)\nSaint-Pargoire (2,3 km)\nPaulhan (3,0 km)\nSaint-Pons-de-Mauchiens (3,1 km)\nPlaissan (3,2 km)\nPuilacher (3,3 km)\nUsclas-d'Hérault (3,4 km)\nBNF: 15256648b (data)


PSOE • ZUZEU\nUPyD eta IU gazta zatiaren bila\nEz dabil oker, ez nahastuta, Jose A. Perez herrialde bat pikutara bidaltzeko 10 pausu hauek planteatzen dituenean. Espainiar gizarteak klase politikoan fedea galdu omen du, eta guztiak berdinak om...\nBenegas eta Lopez maskararik gabe\nTxiki Benegasek El País egunkarian kendu zuen kareta lehenengo, baita argiro kendu ere. Konstituzioko 2. artikulua atereaz plazara; badakizue, la indisoluble indisolubilidad de España eta patria c...\nSozialistak lotsagorritu zituen sozialista\nGutxitan ikusten ditugu halakoak, gutxiegi bai espainiar zein frantziar estatuetako, bai Euskal Herriko alderdi monokromatikoetan. Kritikak autotik ez du batere, kritikak eta aldaketarako deiak ka...\nKoldo Gutierrez Boada: “Nazionalismoak ez dizu jatekorik emango, ezin da beste oinarrizko gauza batzuen aurretik jarri”\nKoldo Gutierrez Boada: "Nazionalismoak ez dizu jatekorik emango, ezin da beste oinarrizko gauza batzuen aurretik jarri" Koldo Gutierrez Boada (Beasain, 1987) Gipuzkoako Gazte Sozialisten koordinatz...\nFelipe Gonzalez Gora Euskadi Askatuta (bideoa)\nFelipe Gonzalez Gora Euskadi Askatuta (bideoa) Garai nahasiak izango ziren: Felipe Gonzalezek "Gora Euskadi Askatuta!" oihu eginez amaitu zuen Donostiako Anoeta belodromoan emandako mitina. Orduan...\nEremu “ez euskaldun”-eko irakaskuntza eta ETB: UPN-PSOE koalizioaren erakusgarri\n“Ez inposatu, ez galarazi” omen zen Nafarroako PSOEren filosofia euskararen inguruan. Letra xehean dago deabrua. Erran nahi zutena hauxe zen: “Ez inposatu euskara, ez galarazi gaztelania”; edo...\nPSOE da, dudarik gabe, hauteskunde hauetako galtzaile nagusia. Aurreko Espainiarako hauteskundetan lehen indarra zen horrek orain 4. postu batekin konformatu behar du, 4 familia politiko nagusi dituen...\nHauteskundeen atarian; zer duzu haren alde? eta bestearen kontra?\nEspainiako hauteskundeen atarian Hego Euskal Herriko alderdiak prest daude ahal den eta ahots ozenena izateko Madrilen. ZuZeu-k proposatzen dizuna argudio bilduma osatzea da, batzuen eta besteen alde ...\nPSOEren sustapen kanpaina egin eta lortu opari zoragarriak!\nLanerako bidean duzun gasolindegian, auzoko supermerkatuan eta, orain, baita politikan ere! Bezeroen leialtasun txartelak politikara iritsi dira. Rubalcabak ere puntu programa kaleratu du eta bere kan...\nElena Barandiaran Liden\nEAJren proposamenak enegarrenez ez du Espainiako konstituzioaren horma gaindituko\n"Euskadi nazioa" dela eta bere "etorkizuna erabakitzeko" gai dela "konstituzionalizatzea" nahi du EAJk. Espainiako lege gorenaren aldaketa baliatuko dute abertzaleek proposamen hori aurkezteko. Erantz...\n"Arriskua jeisten bada, baita babesa ere", Alfredo Perez Rubalcabak orain aste bete esandakoak dira. Irailerako Euskal Herriko bizkartzainen ia erdiak lana aldatu beharko dute. Zalaparta mediatikoak, ...\nBildu legala da: erreakzioak\nBildu maiatzaren 22ko hauteskundeetan izango da. Espainiako Auzitegi Konstituzionalak hartu du erabakia aldeko 6 botorekin eta kontrako 5 botorekin. Alabaina, zer agertu da komunikabideetan orain ar...\nAuzitegi Gorenaren erabakiaren aurka ahots batez\nEuskal Herriko herri guztietan egin ziren elkarretaratzeak Auzitegi Gorenaren erabakiaren aurka. Bilbon izan zen ZUZEU Bilduren legalizazioaren aldeko kontzentrazioan, bertako giroa harrapatu nahian...\nZapatero aroaren amaiera: ziurtasunik ez eta galderak airean\nLehena, eta komunikabideek asteburua baino lehen markatzen zutena, bere ondorengotza da: Carme Chacon ala Rubalcaba izango den da zalantza. Ondorengotza nola zehaztuko den ere airean dago: hauteskund...\nNola gogoratuko dugu Zapatero?\nNola gogoratuko dugu Zapatero? "Irribarre batekin iritsi nintzen, eta irribarre batekin joango naiz”, esan zuen Zapaterok bere ondorengotzaz berba egitean. 2004ko martxoaren 14ko hauteskundeak irab...\nIsiltasuna ozen entzuten denean\nETAren su-eteneko azken agiriko paragrafo batek kezkatzen ditu Zapatero eta Urkullu: “borrokan” jarraituko duelako ETAk. Baina honela dio ETAk zehazki: ETAk prozesu demokratikoa sustatzeko...\nNola espero dute alderdiek ETAren komunikatua?\nNola espero dute alderdiek ETAren komunikatua? Rufi Etxeberriak egin ditu berriki adierazpenak ETAren balizko su-etenari buruz Radio Euskadin, eta komunikatuaren argitaratze-datari buruz espekulaziot...\n"ETArekin negoziatzen ari zara?"\nAzken bake prozesuko bultzatzaileetako bat izan zen Egiguren. Bere alderdian zalantza eta kezka piztu da, berriz ere, negoziazio prozesu bat martxan jarri nahian dabilela uste baitu askok. Mayor Oreja...\nItxura negargarria eman dute beste behin politikariek. Gizartearen kezkei irtenbideak bilatzeko ahalegina egin ordez, haurren gisan, elkarri oihukatuz aritu ziren atzokoan. PPkoak ahots batez "Zapater...\nZapaterok iragarritako neurriak ezkerrari tralalai\nGaur goizean Zapatero Kongresuan agertu baino lehen, beti fin ibiltzen den Joseba Barandiaran ekonomilariak ez du bat asmatu. Haren ustez, Zapaterok ez zituen hartzen ahal geroago adierazi dituen ...\nUrtebetean kargu garrantzitsuen 5 dimisio, PSE-PP paktua ondo al doa?\nHori gerta daiteke gauzak azkar eta gaizki egin nahi izanez gero... izan nahi, izan nahi, izan nahi eta bide errazena hartu zuten, PPrekin paktua egitea. Beste aukera luzeegia zen, ez zen hain tentag...\nAsteburu honetan ospatu zen atxikimendu franko bilduta Pausoz-Pauso, euskal presoei eta haien senideei elkartasuna adierazteko ibilaldia. Zarautzen zen amaitzekoa, baina Rodolfo Ares eta Ertzaintzare...\nBatasuna jokoz kanpo uzteko zailtasunak\nAlderdien Legea 2002. urtean indarrean jarri zutenetik bederatzi legez kanporatze jasan ditu ezker abertzaleak. 2011ko hauteskundeetan Batasuna ordezkatzen duen siglarik ez ikusteko, ordea, legedian a...\nNork daki, amaitu berri dut Imanol Muruaren 'Loiolako hegiak' liburua, sentsazio mingotsarekin amaitu ere, eta agian horren eraginez sortu dut ezerezetik usain arraro hori. Pakearen usaina. Zantzu...\nArte[faktua] 90: Igor Estankona, "Moskito", Enrike Solinís, Xabier Sukia\nAlokairuen burbuila ate joka\nEuskaraz bizi nahi dut? Ez dut horren argi


Emendioa adieraztea: komunztadura juntaduran - JAGONET galde-erantzunak\nEmendioa adieraztea: komunztadura juntaduran\nKomunztadura emendiozko perpaus juntatuetan; hauxe dator Euskal Gramatika. Lehen Urratsak IV, 49. or. liburukian: "Emendiozko juntadurak aditza plural-komunztadura hartzera behartzen duela esan daiteke oro har".\nHala ere, salbuespen batzuk egiten dira, horien artean izen-sintagma abstraktuak juntatzen dituzten perpausak Euskal Gramatika. Lehen Urratsak IV, 53. or..\nAbstraktuak soilik? Bazkaria geuk egingo dugu, zuek ogia eta ardoa ekarri behar duzue esaldia zuzena al da? Deskribapenetan, adibidez: Serafin hartza... ugaztuna, 16 cm inguru luzeko gorputza eta 20 cm-ko isats orakorra duena. Horrelakoetan, singularra nahiz plurala erabil al daiteke?\nBai, biak erabil daitezke.\nAipatutako lehen adibidean, juntagaiak multzo modura ere har daitezke, eta orduan singularra ere zilegi da: (…) zuek [ogia eta ardoa] ekarri behar duzue.\nBigarren adibidean, komunztadura singularrean eginez gero, ahoz intonazioa desberdina izango litzateke, etena eginaz: 16 cm inguru luzeko gorputza / eta 20 cm-ko isats orakorra duena. Bestela esanda, ulertuko genuke juntagaiak erlatiboko perpausak direla baina lehenengoan aditza isilpean utzi dela: 16 cm inguru luzeko gorputza (duena) eta 20 cm-ko isats orakorra duena.\nHorrez gain, ikus hau ere: "Aditzaren jokabidea: komunztadura (ospe eta entzutea ez da behar adinakoa)" (JAGONET).\n"komunztadura juntaduran: sing./plur.?" (EBE)\nZalantza-mota: morfologia > mugatzaileak, sintaxia > aditza, sintaxia > komunztadura\nUnitate-mota: hitzak-aditzak > komunztadura, hitzak > determinatzaileak, hitzak > juntagailuak


Kontsumitzailea | Elikagaietako alergenoen alertak zure mugikorrean - ELIKA\nArgitaratze data: 24 otsaila, 2020\nOharra: elikagaietako alergenoen alertek elikadura-alergiak edo -intolerantziak dituzten pertsonei eragiten diete; ez diete ezertan eragiten alergiarik ez dutenei\nPertsona batzuek alergia izan diezaiekete elikagai bati edo gehiagori. Alergiak dituztenentzat, oso garrantzitsua da elikagaiek dituzten alergenoen berri izatea. Informazio-bide hau sortu da, hain zuzen, pertsona horiek arriskuak saihesteko eta jakinarazpen ofizialetik gehienez ordubeteko epean informazioa jasotzeko (eguneko 24 orduetan).\nAlerta hauek kasuan kasuko alergenoari alergia dioten pertsonei BAKARRIK eragiten diete; ez dakarte arriskurik horri alergiarik ez dioten pertsonentzat.\nHortaz, ez da alarma orokorrik sortu behar.\nNOLA SARTU ALERTEN KANALEAN\nJakinarazpenak jasotzeko, Telegram instalatu eta “Alertak” kanalarekin bat egin behar duzu, edo bestela, esteka honetan klik egin: https://t.me/Alertak (aplikazioa instalatu ondoren).\nEZ ahaztu kanala jarraitzen hastea, pantailaren beheko aldean “UNIRTE” sakatuta.\nIdazmahaiko bertsioa (ordenagailu pertsonala) edo mugikorrerako app-a erabil ditzakezu. Hemendik deskarga dezakezu:\nALERTA NOLA INTERPRETATU\nJakinarazitako alerta zure alergietako batekin bat badator, hau egin beharko duzu:\nEsparru geografikoa: egiaztatu ea halako elikagairik erosi duzun eraginpeko produktuak merkaturatu diren autonomia-erkidegoetan (gerta daiteke, zure erkidegoa zehazten ez bada ere, eraginpeko produktuetako bat erosi izana).\nLotea eta produktua: produktu bat merkatutik kentzeagatiko alertekin batera, eraginpeko loteei buruzko informazioa ematen da (lotearen zenbakia, iraungitze-data…). Gerta daiteke marka bateko produktu bat kontaminatuta egotea eta beste bat ez; hortaz, garrantzitsua da jakitea zein produkturekin ibili behar dugun kontuz.\nKentzea: normalean, enpresa bera arduratzen da eraginpeko elikagaiak merkatutik kentzeaz. Zalantzarik izanez gero, ez jan elikagai hori. Informazio gehiago behar baduzu, elikagaia erosi zenuen saltokira joan zaitezke, edo zuzenean ekoizlearekin harremanetan jarri, bere webgunearen edo harremanetarako telefono-zenbakiaren bidez.\nGaixotasun zeliakoa dutenek zerbitzu honetan aliatu egokia dute, elikagaien etiketatuetan gerta daitezkeen irregulartasunen berri izan dezaten.\nEtorkizun hurbilean, jakinarazpenetarako kanal bat sartu nahi dugu, elikagaietan glutenaren presentziaren alertetarako baino ez.\n* Iturri ofiziala: AECOSANen «Alertas Alimentarias de Alérgenos» web-orria


Martutene hartzeko zerrenda (Igandea, 16:30) - CD Anaitasuna\nNahiz eta sailkapenean behean joan, aurkari arriskutsu batek bisitatuko du gaur Azkoitiko herria, nahiz eta etxetik kanpo dituzten estatistikek aurkakoa erakutsi. Hamabi puntu batu ditu Martuteneko taldeak bere zelaitik urrun, eta horietatik hiru izan dira soilik garaipena lortutakoak. Gureak "Txerloia efektuari" eusten saiatuko dira, jokalarien eta zaleen artean sortzen den batasuna gainditzea ia ezinezkoa bihurtu baita Txerloia bisitatu duten aurkarientzat.\nHorretarako Quindosen mutilek aste honetan ere hiru lan saio burutu dituzte, eta larunbatean egindako azken entrenamenduaren ostean jakinarazi zuen gorrixen entrenatzaileak 18ko zerrenda. Bi aldaketa daude deialdian. Alde batetik, Aitor Zulaikaren hutsunea izango du taldeak. Eskuin hegaleko atzelariak bere bosgarren txartel horia ikusi zuen pasa den astean, eta partida bateko zigorra bete beharko du ondorioz. Bere lekuan sartu da Beñat Landa. Belauneko mina erabat ahaztuta du erdilariak, eta berriz ere jokatzeko moduan aurkitzen da. Bestetik, aurreko lerroan dago aldaketa Irungo deialdiarekin alderatuta. Ander Pastrian zerrendatik kanpo gelditu da, eta bere ordez Ioannes Garate sartu da.


Jarduera - Abanto Zierbenako Udala - Erakundeak - opendatabizkaia.eus\nErrekurtsoa eguneratu zen Udalerri honetako ontzi arinen edukiontzien kokapena erakusten da. datuen multzoan Edukiontziak - Abanto Zierbena Duela 29 egun\nErrekurtsoa batu zaio Udalerri honetako ontzi arinen edukiontzien kokapena erakusten da. datuen multzoari Edukiontziak - Abanto Zierbena Duela 30 egun\nErrekurtsoa ezabatu da Udalerri honetako ontzi arinen edukiontzien kokapena erakusten da. datuen multzotik Edukiontziak - Abanto Zierbena Duela 30 egun\nErrekurtsoa eguneratu zen Udalerri honetako ontzi arinen edukiontzien kokapena erakusten da. datuen multzoan Edukiontziak - Abanto Zierbena Duela 30 egun\nDatuen multzoa eguneratu zen Edukiontziak - Abanto Zierbena Duela 30 egun\nDatuen multzoa sortu zen Edukiontziak - Abanto Zierbena Duela 30 egun\nDatuen multzoa eguneratu zen Hirigintza plangintza - Abanto y Ciérvana-Abanto Zierbena Duela 1 hilabete\nErrekurtsoa batu zaio Udal honen baserri-kokapenei buruzko datuak, urtero metatutakoak, kontsulta daitezke. datuen multzoari Hirigintza plangintza - Abanto y Ciérvana-Abanto Zierbena Duela 2 hilabete\nErrekurtsoa eguneratu zen Udal honen Plangintza Orokorra eta datu orrokorrak erakusten dira. Metatutako informazioa zeinaren denbora- eremua 2019 eta 2022 bitartekoa da. datuen multzoan Hirigintza plangintza - Abanto y Ciérvana-Abanto Zierbena Duela 2 hilabete\nErrekurtsoa eguneratu zen Udal honen hirigintzaren xehatutako kalifikazioa kontsulta daiteke. Metatutako informazioa zeinaren denbora- eremua 2019 eta 2022 bitartekoa da. datuen multzoan Hirigintza plangintza - Abanto y Ciérvana-Abanto Zierbena Duela 2 hilabete\nErrekurtsoa eguneratu zen Udal honi dagozkion Diruzaintzako gerakina erakusten da. Metatutako informazioa zeinaren denbora- eremua 2018 da. datuen multzoan Udaldata - Abanto y Ciérvana-Abanto Zierbena Duela 4 hilabete\nErrekurtsoa eguneratu zen Udal honi dagozkion Sarrerak, Sailkapen Ekonomikoaren arabera, Aintzatetsitako eskubide garbiak fasean eta Diru-bilketa garbia fasean erakusten dira. Metatutako informazioa zeinaren denbora- eremua 2018 da. datuen multzoan Udaldata - Abanto y Ciérvana-Abanto Zierbena Duela 4 hilabete\nErrekurtsoa eguneratu zen Udal honi dagozkion Gastuak Sailkapena, Programa araberakoa, Aintzatetsitako betebehar garbiak fasean eta Ordainketa Likidoak fasean erakusten dira. Metatutako informazioa zeinaren denbora- eremua 2018 da. datuen multzoan Udaldata - Abanto y Ciérvana-Abanto Zierbena Duela 4 hilabete\nErrekurtsoa eguneratu zen Udal honi dagozkion Gastuak, Sailkapen Ekonomikoaren arabera, Aintzatetsitako betebehar garbiak fasean eta Ordainketa Likidoak fasean erakusten dira. Metatutako informazioa zeinaren denbora- eremua 2018 da. datuen multzoan Udaldata - Abanto y Ciérvana-Abanto Zierbena Duela 4 hilabete\nErrekurtsoa eguneratu zen Udal honen baserri-kokapenei buruzko datuak, urtero metatutakoak, kontsulta daitezke. datuen multzoan Hirigintza plangintza - Abanto y Ciérvana-Abanto Zierbena Duela 5 hilabete\nErrekurtsoa eguneratu zen Udal honen Plangintza Orokorra eta datu orrokorrak erakusten dira. Metatutako informazioa zeinaren denbora- eremua 2019 eta 2022 bitartekoa da. datuen multzoan Hirigintza plangintza - Abanto y Ciérvana-Abanto Zierbena Duela 5 hilabete\nDatuen multzoa eguneratu zen Hirigintza plangintza - Abanto y Ciérvana-Abanto Zierbena Duela 5 hilabete\nDatuen multzoa eguneratu zen Hirigintza plangintza - Abanto y Ciérvana-Abanto Zierbena Duela 6 hilabete\nErrekurtsoa batu zaio Udal honen hirigintzaren xehatutako kalifikazioa kontsulta daiteke. Metatutako informazioa zeinaren denbora- eremua 2019 eta 2022 bitartekoa da. datuen multzoari Hirigintza plangintza - Abanto y Ciérvana-Abanto Zierbena Duela 6 hilabete\nDatuen multzoa sortu zen Hirigintza plangintza - Abanto y Ciérvana-Abanto Zierbena Duela 6 hilabete\nErrekurtsoa eguneratu zen Udal honi dagozkion Diruzaintzako gerakina erakusten da. Metatutako informazioa zeinaren denbora- eremua 2018 da. datuen multzoan Udaldata - Abanto y Ciérvana-Abanto Zierbena Duela 7 hilabete\nErrekurtsoa eguneratu zen Udal honi dagozkion Sarrerak, Sailkapen Ekonomikoaren arabera, Aintzatetsitako eskubide garbiak fasean eta Diru-bilketa garbia fasean erakusten dira. Metatutako informazioa zeinaren denbora- eremua 2018 da. datuen multzoan Udaldata - Abanto y Ciérvana-Abanto Zierbena Duela 7 hilabete\nErrekurtsoa eguneratu zen Udal honi dagozkion Gastuak Sailkapena, Programa araberakoa, Aintzatetsitako betebehar garbiak fasean eta Ordainketa Likidoak fasean erakusten dira. Metatutako informazioa zeinaren denbora- eremua 2018 da. datuen multzoan Udaldata - Abanto y Ciérvana-Abanto Zierbena Duela 7 hilabete\nErrekurtsoa eguneratu zen Udal honi dagozkion Gastuak, Sailkapen Ekonomikoaren arabera, Aintzatetsitako betebehar garbiak fasean eta Ordainketa Likidoak fasean erakusten dira. Metatutako informazioa zeinaren denbora- eremua 2018 da. datuen multzoan Udaldata - Abanto y Ciérvana-Abanto Zierbena Duela 7 hilabete\nErrekurtsoa eguneratu zen Udal honi dagozkion Tokiko zerga-Tarifak eta Zerga Tasak erakusten dira. Metatutako informazioa zeinaren denbora- eremua 2019 eta 2022 bitartekoa da. datuen multzoan Udaldata - Abanto y Ciérvana-Abanto Zierbena Duela 7 hilabete


Lope Agirre ez da traidorea, ez eta salbatzailea ere - - Tolosaldeko ataria\nLope Agirre ez da traidorea, ez eta salbatzailea ere\nIzaro Zinkunegi Barandiaran 2019-07-04 10:01\nJoseba Urretabizkaiak (Tolosa, Gipuzkoa, 1965) Lope Agirreren bizitza jaso du liburu batean: Lope Agirre, kantu alderraia —euskaraz eta gaztelaniaz argitaratu du—. Duela bi urte sortu zuen argazkilariak Xibarit argitaletxea, eta hamalaugarren lana du hau.\nAlvaro Bermejok idatzi du liburua, Joxemi Saizarrek euskaratu du, eta Urretabizkaiak berak egin ditu argazkiak. Ustez, Oñatiko Araotzen (Gipuzkoa) jaio zen Lope Agirre; Amerikako konkistek eta bizipenek egin zuten ezagun. Bihar aurkeztuko dute liburua, Oñatiko (Gipuzkoa) kultur etxean, 19:00etan.\nNondik sortu zen Lope Agirreri buruzko liburu bat egiteko ideia?\nLope Agirre oso berezia izan da beti. Betidanik irakurri izan dut hari buruz, baita filmak ikusi ere. Ezaguna izan da bereziki Fernando II.ari idatzi zion gutunagatik. Baina jende gazteak ez daki nor den. Horregatik, pertsonaia ezagutarazi nahi nuen, haren profila eguneratu.\nIkerketa lan baten emaitza da liburua. Zer topatu duzue?\nAlvarok egin du ikerketa lana, eta ikuspegi asko jaso ditu. Biografia aberasteko balio dute horiek. Esperotakoa jaso dugu: zuria ala beltza da jendearentzat.\nZeuk egin dituzu libururako argazkiak. Nolakoak dira?\nIrudimenari laguntzea da irudien helburua, egungo pertsona bat Lope Agirre bihurtuz eta testua erraztuz. Oñatiko lagun bati galdetu nion Lope Agirrerena egin zezakeen norbait ezagutzen ote zuen. Haren bidez lortu dut. Dozena bat lagun azaltzen dira orotara.\nNola lortu duzu argazkiak XVI. mendean girotzea?\nErronka handia izan da garai hartako jantziak bilatzea. Ahalik eta sinpleen egitea erabaki nuen: garai hartakoa izan daitekeen arropa pixka bat lortu, eta horrekin egin dut. Nire estudioan egin genituen lehenengo argazkiak. Amezketako dorretxe batean ere egin genituen; garai hartakoa da eraikina. Azkenik, Araotzen egin genuen beste saio bat.\nIzaera poliedrikoa du Lope Agirrek. Nola definituko zenuke?\nLope Agirre ez da traidorea, ezta salbatzailea ere. Horren guztiaren gainetik dago. Oteizak esan zuen bezala definituko nuke nik: «Todo vasco que se precie debe tener algo de Lope de Aguirre» [behar bezalako euskaldun orok eduki behar du zerbait Lope Agirrerena].\n72 pertsona hil zituen. Zer dago zenbaki horren atzean?\nHori ulertzeko, beharrezkoa da testuingurua ezagutzea. Urrearen bila joan ziren Eldoradora; hango tenperatura, hezetasuna, borrokak... Ez zekiten hurrengo egunean bizirik egongo ziren ere; norbait hiltzen zenuen, ala zeu hiltzen zintuzten.\nHautsak harrotu zituen Fernando II.ari bidalitako gutunak.\nBere burua traidore izendatu zuen, eta konkistatzen zuena berarentzat izango zela idatzi zion. Garai hartan erregeari hori esatea sekulakoa zen. Ondorioz, Lope Agirreren heriotza ere oso gogorra izan zen.\nAmerikako herrien independentziaren alde aritu zela diote. Nor da Lope Agirre herrialde horietan?\nOndo ikusita dago: eskulturak eta halakoak daude haren omenez. Pertsona garrantzitsu bat izan zen herrialdeen askapenean. Garai hartan, Espainia potentzia handienetako bat zen, eta haren aurka jo zuen.\nPasarte ugari bildu dituzue. Zein nabarmenduko zenuke?\nAmaiera da aipagarriena: bazekien nola hilko zuten, eta aurretik bere alaba hiltzea erabaki zuen. Bazekien, bera hildakoan, alaba bortxatu eta jipoitu egingo zutela, mendekuagatik. Koherentziaz egindako ekintza bat izan zen.\nLope Agirre berpiztu duzue; bakarra izango al da?\nTrilogia bat osatu nahi dut. Elkano eta Katalina Erauso izango dira beste bi protagonistak.


\n\n\n\n\n\n\n\n\n\nGaldera, Joseba Egibar Artola Euzko Abertzaleak taldeko legebiltzarkideak lehendakariari egina, egiteko dauden transferentzien inguruko lan-egutegia betetzeko aukerei buruz\nIñigo Urkullu Lehendakariak erantzun duenez espero du planteatutako lan-egutegia Espainiako Gobernuak betetzea eta Gernikako Estatutua osorik aplikatzea. Gainera, adierazi duenez, Gernikako Estatutua osorik betetzea dela-eta oso zabala da barne-adostasuna. “Helburua da Legebiltzarrak eskatutako lan-egutegia betetzea eta Espainiako Gobernuak egiteko dauden transferentzietarako horizonte ziur bat definitzea”, adierazi du Lehendakariak.\nBestalde, Lehendakariak gogorarazi du lehenengo kezka dela ekonomia suspertzen eta kalitateko enplegu-aukerak sortzen laguntzea. “Horretarako, ezinbestekoa da Hobetuzen bitartez garatutako kualifikazio eta enplegurako prestakuntza-programak Aurrekontu Orokorretan irmotzea”, zehaztu du.\n“Garrantzizkoa da Estatu-eredu berri batean aurrerapausoak ematea. Hala, errealitate plurinazionala onartzea da garrantzizko aurreneko pausoa. Ateak irekitzen dizkio baterako diagnostiko bati eta eredu berri bati, elkarrekiko errendimendua, itunean eta kontzertazioan oinarritutako harremana euskarritzat dituenari”, azpimarratu du Lehendakariak.\nGaldera, Pello Urizar Karetxe EH Bilduko legebiltzarkideak lehendakariari egina, Espainiako Lehendakariarekin izango duen bilerari buruz\nIñigo Urkullu Lehendakariak erantzun du aukera baten aurrean daudela, Estatuaren errealitate plurinazionala onartzea baita “aurreneko pausoa Estatu-eredu berri bati buruz eztabaidatzeko” adierazi du. Lehendakariak azaldu duenez, beharrezkoa da eredu bat errealitate nazional desberdinen onarpenean oinarrituko dena eta Euskadirentzat Autogobernu-estatus berri bat lortzeko bidea erraztuko duena, eta baita Estatuarekin itundutako harreman-eredu berri bat ere.\nHorrekin batera, Lehendakariak adierazi du Euskadirentzat estatus politiko berri bat lortzeko erantzukizuna Parlamentuari dagokiola batik bat, eta zehaztu du akordio bat lortzeko duten gaitasunaren menpe egongo dela hori erdiestea.\nGaldera, Lander Martínez Hierro Elkarrekin Podemos taldeko legebiltzarkideak lehendakariari egina, La Naval ontziolaren etorkizunari buruzko amaieran Eusko Jaurlaritzak betetzen duen paperari buruz\nIñigo Urkullu Lehendakariak erantzun duenez, Gobernuak oso zeregin aktiboa betetzen jardun du La Naval-en egoeraren jarraipenean, joan den legealditik hasita. “Etengabe egon gara harremanetan eragile guztiekin: konkurtsoko administrazioarekin, akziodunekin, langileekin, armadoreekin, hartzekodunekin eta finantza-erakundeekin”, azaldu du Lehendakariak. Gainera, adierazi duenez, oso egoera konplikatu bati irtenbidea ematen laguntzea da helburua.\n“Gobernuak hartua du konpromisoa eta lanean dihardu inbertitzaile berriak bilatzen eta erakartzen, bideragarritasuna berma dezaten” jakinarazi du. Horren haritik, Lehendakariak azaldu du Gobernuak bere egin duela maiatzaren 11ko Legebiltzarraren deklarazioa, instituzio publikoei eta pribatuei, eta baita alde guztiei ere, eskatzen diena ahalik eta erantzukizun eta lankidetza handiena, irtenbide onena bilatzeko. “Itxaropentsu gaude, draga La Naval-en eraikitzen amaituko delakoan, eta 20 hilabeteko tartea espero dugu irtenbide bideragarri eta egonkor bat bilatzeko”, zehaztu du.\n“Ziurtatu dezaket ahalegin guztiak egiten ari garela jarduera eta enplegua mantentzeko, enpresaz enpresa, kasu guztietan”, esanez amaitu du.\nGaldera, Alfonso Alonso Aranegui Euskadiko Alderdi Popularreko legebiltzarkideak lehendakariari egina, Gure Esku Dago erakundeak antolatutako giza kateari buruz\nIñigo Urkullu Lehendakariak erantzun du ekimen horiei buruz Eusko Jaurlaritzak adierazi duenez, “Gure Esku Dago gizarte-mugimendu bat da eta, halakotzat, beti nabarmendu nahi izan du bere izaera plurala eta herritarren partaidetza zuzena sustatzeko nahia”, azaldu du.\n“Ez dut tentsiorik edo amorrurik ikusi, ez eta inposiziorik ere Gure Esku Dago mugimenduak antolatutako ekitaldi bakar batean ere, normaltasuna baizik. Parte hartu nahi izan duenaren normaltasuna eta parte hartu nahi izan ez duenaren normaltasuna,” adierazi du Lehendakariak.\nLehendakariak amaitu du esanez komeni dela gogora ekartzea Legebiltzar honek Ponentzia bat duela, Autogobernuaren diagnostiko bat egiten eta proposamen bat planteatzen diharduena, sakontzeko eta eguneratzeko. “Ponentzia horrek Gure Esku Dago mugimenduaren planteamenduak jaso ditu, beste asko jaso dituen bezala”, adierazi du Lehendakariak. Gainera, azaldu duenez, Ponentzia fase aurreratuago batean dago, helburua baita adostasun zabal bat lortzea, eta Alderdi Popularrari ere dagokio erantzukizun hori.


2018ko Goya sariak: 'Handia' filmak 13 izendapen eskuratu ditu\nPablo Berger zuzendari bilbotarraren 'Abracadabra' filma 8 ataletan izendatu dute eta Juanba Berasategiren 'Nur eta herenseguaren tenplua' animaziozko lanak film onenaren hautagaitza eskuratu du.\nAitor Arregik eta Jon Garañok Altzoko Handiaren bizitza oinarri hartuta egin duten Handia filmak 13 izendapen eskuratu ditu 2018ko Goya sarietarako, Espainiako Zinema Akademiak gaur goizean iragarri duenez. Handia ez da Goya sarietan lehiatuko den euskal lan bakarra izango. Pablo Berger zuzendari bilbotarraren Abracadabra filma 8 ataletan izendatu dute eta Juanba Berasategiren Nur eta herensegearen tenplua animaziozko lana, berriz, film onenaren saria jasotzeko hautagai izendatu dute. Fikzio lanak alde batera utzita, Felix Viscarret zuzendari iruindarraren Saura(s) lana dokumental onenaren kategorian aukeratu dute. Azkenik, Alberto Iglesias konpositore donostiarrak jatorrizko musika onenaren Goya sarietarako izendapena lortu du La cordillera filmerako egindako lanagatik.\nBarbara Lennie eta David Verdaguer aktoreek jakinarazi dituzte 2018ko Goya sarietarako hautagaien izenak. Otsailaren 3an banatuko dituzte Goya sariak Madrilgo Marriott Auditorium hotelean.\nHandia, besteak beste, film onenaren, zuzendari onenaren eta jatorrizko gidoi onenaren sariak irabazteko hautagaietako bat da. Gainera, Altzoko erraldoia hezurmamitu duen Eneko Sagardoy aktorea gizonezko aktore onenaren sarirako izendatu dute. Filmak EiTBren parte-hartzea du.\nGuztira 13 hautagaitza eskuratu ditu Handia filmak atal hauetako Goya saria jasotzeko:\n-Gizonezko aktore berri onena (Eneko Sagardoy)\n-Produkzio zuzendaritza onena\n-Jantzi diseinu onena\n-Makillaje eta ile-apainketa onenak\nKritikaren eta publikoaren onespena jaso duen Handia filmak Epaimahaiaren Sari Berezia irabazi zuen 2017ko Donostiako Zinemaldian.\nAbracadabra filmak zortzi izendapen lortu ditu\nPablo Berger zinemagile bilbotarrak zuzendariko Abracadabra filmak 2018ko Goya sarietarako 8 izendapen lortu ditu; tartean, jatorrizko gidoi onenarena, emakumezko aktore onenarena (Maribel Verdu) eta gizonezko aktore onenarena (Antonio De la Torre).\nPablo Berger, ETBri eskainitako elkarrizketa batean.\nGuztira, zortzi sailetan izendatu dute:\n-Emakumezko aktore protagonista onena (Maribel Verdu)\n-Gizonezko aktore protagonista onena (Antonio De la Torre)\n-Antzeztaldeko gizonezko aktore onena (Jose Mota)\nNur eta herensugearen tenplua, animaziozko film onenaren sarirako izendatua\nJuanba Berasategi zenaren azken filma, Nur eta herensugearen tenplua, animaziozko film onena jasotzeko hautagai izendatu dute. Handia lanaren kasuan bezala, EiTBren parte-hartzea duen filma da. Toti Martinez de Lezea idazlearen ipuin batean oinarrituta dago, Eneko Olasagastiren gidoia du, eta Joserra Senperenaren musika.\nAnimaziozko film onenaren #Goya2018 sarietarako hautatu gaituzte!! https://t.co/Ic1CIaLSD7 @PremiosGoya @EnekoOlasagasti\n— Nur filma (@LoturaFilmsNur) 13 de diciembre de 2017\nSaura(s) dokumentala, Dokumental onenaren Goya saria irabazteko hautagaia\nFelix Viscarret zinegile iruindarraren Saura(s) lana Dokumental onenaren Goya saria irabazteko lehian izango da Cantabrico, los dominios del oso pardo, Dancing Beethoven eta Muchos hijos, un mono y un castillorekin batera.\nAlberto Iglesias donostiarra, jatorrizko musika onenaren Goya sariaren lehian\nAlberto Iglesias konpositore donostiarra jatorrizko musika onenaren Goya saria irabazteko hautagaietako bat da, Santiago Mitre zinegilearen La cordillera filmerako egindako musikarengatik.


The Great Barrier eta Quaoar Bilbao Hiria lehiaketan irabazle - Nontzeberri\nHasiera/MUSIKA/The Great Barrier eta Quaoar Bilbao Hiria lehiaketan irabazle\nThe Great Barrier eta Quaoar Bilbao Hiria lehiaketan irabazle\nBizkaiko The Great Barrier eta Quaoar taldeak izan dira Bilbao Hiria lehiaketaren irabazleak pop-rock eta metal ataletan, hurrenez hurren. Hirugarren atalari dagokionez, alegia, bestelako tendentziak, hor ere Bizkaiko talde bat izan da garaile: Platibond Extreme. Pop-rock eta metal ataletako irabazleek 5.000 euroko sariak jaso dituzte; bestelako tendentzietakoak, berriz, 2.700 euro.\nAlacanteko Milton eta Bizkaiko Priscilla Band taldeek jaso dituzte bigarren eta hirugarren saria pop-rock atalean. Bigarrenak 2.500 euro jasoko ditu, eta hirugarrenak, aldiz, 1.000 euro.\nMetal atalaren harira, 2.500 euroko bigarren saria Bizkaiko Neila bandak jaso du, eta , 1.000 euroko hirugarrena, berriz, Malagako Trifulca-k.\nTalde gazte onenaren saria B-flat bizkaitarrek poltsikoratu dute (1.000 euro), eta Bilborocken kontzertua egiteko aukera ematen duen saria Quaoar metal zaleek jaso dute.\nHoriexek izan dira lehiaketaren sari nagusien irabazleak, non talde bizkaitarrak izan diren nagusi. Dena dela, bigarren mailako beste hainbat sari ere banatu dira. Horien gaienean gehiago jakin nahi izanez gero, sartu bilbao.net/bilborock webgunean.\nArkaitz Estiballes onena lehen final-aurrean\n“Beldur Barik” jaialdia larunbat honetan


Elkano Fundazioa – Gipuzkoako portuak XVI. mendean: Barra-portuak eta ibai-portuak (2/2)\nGipuzkoako portuak XVI. mendean: Barra-portuak eta ibai-portuak (2/2)\nAurreko artikuluan azaldu genuen moduan, Gipuzkoako portuak bi multzo handitan sailka ditzakegu, beren ezaugarri geografikoen arabera: batetik, babes-portuak ditugu, eta bestetik, barra-portuak. Bada, kapitulu honetan bigarrenei erreparatuko diegu.\nBarra-portuak Gipuzkoako ibai-arro nagusien bokaleetan daude. Horrela, Bidasoaren estuarioan Hondarribiko portua dugu; Oiartzun ibaiarenean, Pasaiako badia; Urumean, Santa Katalina izeneko Donostiako portua; Orian, Oriokoa; Urolan, Zumaiakoa; eta Deba ibaian, izen bereko portua.\nAtrakaleku horiek guztiek ezaugarri bat dute berdina; hots, sarreran barra bat dute denek, denborale eta enbatetan oso arriskutsua izaten dena, batetik olatuak indartsu hausten direlako haien kontra, eta bestetik nahiko sakonera txikia dutelako; sakonera, gainera, murriztuz doa denborarekin, itsas lasterren goraldi eta beheraldien ondorioz gertatzen den sedimentazio-prozesuaren ondorioz. Horren guztiaren ondorioz, antzina sarritan geratzen ziren itsasontziak hondartuta edo urperatuta, instalazio horietara sartzeko ahaleginean.\nBarra-portuei buruzko lehen berriak\nHondarribiak Erdi Aroaz geroztik ditu portu-instalazioak. Portu zaharrena, Asturiaga izenekoa, hiriaren ipar-mendebaldean zegoen. XVI. mendearen lehen herenera arte hura zen ainguraleku bakarra. Mende hartan, ordea, moila berri bat eraiki zuten Puntalean, eta mende berean beste hainbat azpiegitura gaineratu zitzaizkion. Batzuekin eta besteekin, herri horretako portu nagusia bilakatu zen.\nOrioko portua herriaren ondoan eraikitako moila bat baino ez da. Bertan amarratzen dituzte arrantza-ontziak. Portuari buruzko lehenbiziko albisteak 1533. urtekoak dira: bertan aipatzen denez, laguntza ekonomiko bat eman zitzaion, barran nabigatzeko baldintzak hobetzearren zenbait lan egiteko. Badakigu 50 urte geroago beste 50 dukat gastatu zituztela barran eta atrakalekuaren zimenduetan egindako hargintza-lanetan. Nolanahi ere, antzinako nabigazio-mapetan adierazten denez, antzina portu ona zen. Bertan tamaina handiko itsasontziak eraikitzen ziren, eta ontzi handiak ibil zitezkeen sartu-irtenean. Haatik, denboraren poderioz, barrak sakonera galdu zuen, eta bertako sarbidea gero eta arriskutsuagoa bihurtu zen.\nZumaia Gipuzkoako itsasontzigintza-gune nagusietako bat izan zen XVI. mendean. Hango ontzioletan kabotajeko merkataritzarako, arrantzarako eta balearen ehizarako itsasontziak eraiki ziren. Hari buruzko lehen albistea 1584. urtekoa da, eta han adierazten zenez, bertako barrak arrisku nabaria bazuen ere, “Bizkaiko kostako nagusietako” bat zen. Horrenbestez, hango kanalean barrena itsasontzi handi eta txiki asko sartzen ziren oso sarri. Denboraren joanak arazo berri bat ekarri zuen: sedimentazio-prozesu etengabearen ondorioz barraren sakonera murriztea.\nDeba, bestalde, Gipuzkoako merkataritza-portu nagusietako bat izan zen XVII. mendera arte. Bertatik esportatzen ziren Gaztelako ia artile guztiak Europa iparraldeko herrialdeetara, bertatik irteten ziren inguruko burdinoletan eratutako manufakturak, eta bertatik sartzen ziren arroko, Gasteizko eta Gaztelako biztanleek behar zituzten lehengai eta hornidurak. Zenbait arazok baldintzatu egin zuten haren hedapena: batetik, Mutrikurekin arazoak sortu ziren, bakoitzaren jurisdikzio eta eskubideak zirela-eta; bestetik, oso sakonera txikia zuen, eta arriskutsua ere bazen, eta horregatik, denboraleetan oso zaila zen bertara sartzea, hau da, itsasontzi txiki eta ertainak baino ezin ziren sartu. Bertako azpiegitura sinple samarra izan zen; ibaiertzean murrutzar bat eraikitzera mugatu zen. Bertan egiten ziren salgaiak kargatu eta deskargatzeko lanak.\nIbai-arro nabigagarriak: XVI. mendeko autobideak\nBestalde, Gipuzkoako ibai-arro nagusietan barna nabigatu egin zitekeen azken tartean, gaur egun pentsaezinak liratekeen lekuetaraino. Hala, XVI. mendean gure arbasoek haietako zenbait nabigagarri egiteko lehen ikerketak egin zituzten. Lehen proiektua 1535ean eratu zen, eta Bidasoari buruzkoa zen, hots, Nafarroak itsasorako zuen bideari buruzkoa. Donostia eta Tolosa aurka azaldu arren, lanak burutu egin ziren, eta horri esker, eskualde horretan Nafarroako eta Aragoiko artilearen merkataritza indartu egin zen.\nArrazoi hori dela-eta, esan daiteke ibaiak izan zirela antzinako “autobideak”, hau da, Gipuzkoako barnealdea kostaldearekin komunikatzeko bide nagusiak. Idatzizko lekukotzen arabera, gipuzkoarrek, nafarrek, gaztelauek eta aragoiarrek bizirauteko behar zituzten produktuen portzentaje oso handi bat haietatik sartu eta irteten zen, bai eta burdinola eta ontzioletako lehengaiak ere, eta Probintziako establezimenduetan manufakturatutako produktuak esportatzen ziren haietan barrena.\nIbaietan zehar zebiltzan salgai eta pertsonen joan-etorri handiari erantzuteko, ibilguetan zehar azpiegitura bat eraiki zen, gutxi-asko konplexua, zenbait elementuz osatua: lonja-etxeak, errenteriak, lehorreratzeko lekuak eta ibai-portu txikiak. Gainera, ibai batzuetan bidesarietarako ordainlekuak edo ibiak ezarri ziren, haietan nabigatu ahal izateko. Horren adibide da Murgiako jaunek Urumean zutena, Ergobia parean.\nXVI. mendean, Gipuzkoako kostaldeko portuen (babes-portuak zein barra-portuak izan) eta ibai-portuen egiturak azpiegitura ona eskaini zien merkatariei, garraiolariei, arrantzaleei eta itsasontzi-manufakturako artisauei beren lanak behar bezala egiteko. Esan daiteke lagungarriak izan zirela, nolabait, gipuzkoarrak balentria entzutetsuenetako batzuetan protagonista izan zitezen, hala nola Sebastian Elkanoren lehen zirkunnabigazioan.


Sexualitatearen Koloreak gida Legebiltzarrean - EGK Sexualitatearen Koloreak gida Legebiltzarrean - EGK\nMaialen Olabe, EGK-ko presidentak, eta Norma Ageitosek, EGK-ko Berdintasun teknikariak, martxoan kaleratutako gida aurkeztu diete Legebiltzarkideei\nAniztasuna zeharkako balore bezala txertatzea eskatu dute eta hezkuntzaren garrantzia azpimarratu\nEuskadiko Gazteriaren Kontseilua (EGK) Eusko Legebiltzarrean izan da gaur goizean Bizkaiko Foru Aldundiarekin elkarlanean egin genuen proiektua aurkezteko. Maialen Olabek, EGK-ko presidentak, eta Norma Ageitosek, EGK-ko Berdintasun teknikariak, egin dute agerraldian gidaren nondik norakoak, helburuak eta ideia nagusiak azaldu dizkiete. Sexualitatearen Koloreak Legebiltzarrean nola izan den jakin nahi? Twitterrean unean uneko jarraipena egin diogu. Laster, Irekian agerraldiaren bideoa jarriko dute. Daukagunean helaraziko dizugu!\nEusko Legebiltzarreko Enplegu, Gizarte Politika eta Gazteria Batzordean emandako azalpenetan Olabek azpimarratu du Sexualitatearen Koloreak gidaren abiapuntua “aniztasunaren kontzeptua LGTBI+ kolektibotik haratago identifikatzea” dela. “Aniztasuna zeharkako balore gisa ulertu behar da eta identitate, izaera eta orientazio eredu guztiak berdintasun egoera batean eta onarpenaren ikuspegitik mahai-gaineratu”, adierazi du EGK-ko presidentak. Horretaz gain, Olabek azaldu duenez, gidaren helburua “informazio eta baliabide ulergarriak gazteen esku ezartzea da, eta horretarako baliabide teoriko nahiz praktikoak, hala nola, intereseko hainbat material zein gune ere jaso ditugu”.\nSexualitateren Koloreak gidaren edukia\nAgerraldian, Ageitosek legebiltzarkideei lanean jarraitzeko eskatu die: “LGTBI+fobia errealitatea da oraindik eta honi erantzuna ematen lehenak administrazioak izan beharko lirateke”. Zentzu horretan, Olabek gehitu du “LGTBI+ kolektiboarekiko tolerantziarekin ez da nahikoa. Errespetua, elkarrekikotasuna eta onarpena oinarri dituen gizarte bat nahi dugu, gazteok ez baitugu ‘garen modukoak izateko baimena’ izan nahi, ‘garen modukoak izatea’ positibotzat jo dadin nahi dugu”. Horretarako gako batzuk ere plazaratu ditu EGK-ko Berdintasun teknikariak. “Egun dauden neurriak betetzea, jada dauden programak eta proiektuak indartzea eta LGTBI+ kolektiboa ahalduntzea”. Eta kolektiboa ahalduntzeko hezkuntzak balio estrategikoa duela gaineratu du, . hezkuntza etorkizuneko hiritarrak eraikitzen joateko espazioa da-eta.\nMartxoan aurkeztutako gida irakurri nahi baduzu PDF honetan duzu eskuragai. Lasai asko jaitsi eta elkarbana ezazu. Txostenaz zerbait gehiago jakin nahi izanez gero, hemen duzu eguneko albistea, aurkezpen ekitaldiko argazki-galeria eta prentsara bidali genuen prentsa-dosierra.\nZer iruditu zaizu? Berdintasun lan-arlotik gidatutako proiektu gustukoa izan duzu? Edonolako ekarpen, proposamen, ideia, burutazio edo dena delakorik izanez gero ez izan lotsarik eta idatzi berdintasuna@egk.org helbide elektronikora edo deitu gure bulegoetara.


Hiru derioztar Keniako biztanleei laguntzeko egitasmo batean parte hartzen dabiltza Hakuna Matata elkartearekin batera - Derio - Aikor.eus\nHiru derioztar Keniako biztanleei laguntzeko egitasmo batean parte hartzen dabiltza Hakuna Matata elkartearekin batera\nAikor aldizkaria 2020-10-27 12:02\nHakuna Matata Torreviejako gazteen elkartea da eta haren kideek Keniako biztanleei laguntzeko kanpaina ipini dute abian. Gazteek maskarak jarri dituzte salgai eta salmentei esker batzen den dirua Green String gobernuz kanpoko erakundeari bidaliko diote, Kenian COVID-19aren kontra egiteko duten egitasmoan erabil dezaten. Derioko hiru emakumek –Montse, Lourdes eta Ascen– bat egin dute proiektuarekin eta maskarak egiten dabiltza.\nMontsek kontatu digunez, Alberto Gallego elkartearen kideak egitasmoan parte hartzeko proposamena egin zion. “Pandemiaren hasieran, herriko boluntarioen taldean ibili ginen osasun-langileentzako materiala josten. Albertok Zamudioko ospitalean egiten du lan eta lankide baten bidez izan zuen gure berri. Maskarak egitea proposatu zidan eta Lourdesekin eta Ascenekin ipini nintzen harremanetan”. Emakumeak denbora librean egiten dituzte maskarak eta dagoeneko 70 josi dituzte. “Helburua 150 maskara egitea da”, esan digu Gallegok. Maskara bakoitzak bost euro balio du eta elkartearen Instagramen bidez -@aj.hakunamatata- edo aj.hakunamatata@gmail.com helbide elektronikora idatzita lortu daitezke. Gallegok azaldu digunez, maskarak egiteko erabiltzen diren oihalak Bilboko merkatari senegaldar batzuei erosi dizkiete elkarteak zuen dirua erabilita.\nGreen String elkarteak egitasmo batzuk ditu Kenian; COVID-19aren aurka egiteko proiektu bat haien artean. Proiektuaren ardatzak dira, besteak beste, desinfektatze-lanak areagotzea, biztanleei maskarak ematea eta baldintzak hobetzea, jendea lanera joan ahal izateko.


Homeroren ikasle okzitaniarra | EIBZko liburutegia\nHomeroren ikasle okzitaniarra\nIon Olano Carlos / 2014-03-23 / 679 hitz\nMendeurrena beteko da etzi Frederic Mistral hil zenetik. Hura izan zen lehen Nobel sariduna eremu urriko hizkuntzetako idazleen artean.\nMistral da oraindik ere Mistral zena. Poeta, hiztegigile eta antzerkigile, finean, trobadore berria. Proventzeraz Frederi, frantsesez Frédéric Mistral (Maillane, Okzitania, 1830-1914). Askoren ustez, hura da okzitanierak inoiz eman duen egilerik gailena. Etzi, hilak 25, ehun urte beteko dira haren heriotzatik. Hori ospatzeko, edo hobeto esanda, horren aitzakian, makina bat kontu antolatu dituzte Okzitanian. Mistralen inguruan hitz eta pitz, liburu artean mauka-mauka, landara ttipi-ttapa eta hitzei txalo-txalo ari dira, besteak beste, Gardanne herrian —okzitanieraz Gardana—. Joan den astean amaitu zen hango Aste Proventzarra, aurtengoan, goitik behera Mistrali eskainitakoa.\nOkzitanieraren aldeko Felibrige elkarteak, bere aldetik, hainbat hitzaldi antolatu zituen Arles hirian, joan den martxoaren 15ean; lore-eskaintza eta guzti, Forum plazako estatuan. Bestalde, Ieras hirian —frantsesez Hyeres— zabalik dago Mistralen gaineko erakusketa, heldu den apirilaren 26a bitarte. Han ikus daiteke, bitxikeria moduan, idazleak publizitatean eginiko lan bat: Perou izeneko (Peru ote?) ardogile baten kokadun ardoa iragarri zuen Mistralek prentsan —proventzeraz, noski—. Bitxiena, ordea, zera da: estatubatuarrek erosi zutela Perouren ardo hura, negozioa alegia, eta debeku garaian edariaren formula aldatu behar izan zutela, Merchandise 7X osagai sekretua barne. Bai, irakurle, badakizu zertaz ari naizen.\nDena ala ezer ez\nMendeurrenarekin bat etorriz, martxoaren 25ean La Rampe Trio taldeak emanaldi elebiduna taularatuko du Nimes hirian: Mistral tout ou rien (Mistral dena ala ezer ez). Kabaret poetiko musikatuan entzungo dira idazlearen proventzar kantuak, saineteak, haren lanaren hainbat lagin. Mistralen mundu zabala, haren ibilbidea fintasunez eta umorez adieraztea da hirukotearen asmoa. Lan zaila benetan, ezen ez baita aise laburbiltzen ahal Mistralen ibilbidea eta eragina. Izan ere, amaitu ez den hori, nondik hasi?\nBada, esan genezake Mistralek sortu zuela Felibrige elkartea, beste bost poeta proventzarrekin batera, 1854an. Okzitaniako hizkuntza eta kultura hauspotzeko sortu zuten elkartea, Proventzan «arraza sentimendua» sendotzeko asmoz. Arraza, betiere, «hizkuntzak batzen duen» herriaren zentzuan. Mistralek berak apailatu zuen, lana beltz eginda, proventzera-frantsesa hiztegi bat: Lou Tresor dou Felibrige. Lan horrek duen berezitasuna da okzitaniera modernoaren dialektoak ere biltzen dituela; preziorik ez duen altxorra, hortaz.\nMistral sinetsita zegoen proventzera zela «Europa zibilizatuko lehen literatur hizkuntza». Luma hartu zuen Erdi Aroko trobadoreen antzera, eta are atzerago jo zuen, Greziako klasikoetan klasikoeneraino. Hain zuzen ere, zortzi urteko lanaren ostean, 1859an argitaratu zuen bere lanik laudatuena izango zena: Mirèio (frantsesez Mireille, euskaraz Mireio). Hamabi kantu dituen poema luze horretako laugarren bertso-lerroan, egileak aitortzen du «Homero handiaren ikasle xumea» dela: «Umble escoulan dóu grand Oumèro».\nAparteko lan horri esker jaso zuen nazioartean sona, eta 1904an Nobel saria, Jose Echegaray idazle espainiarrarekin batera. Mistralen kasuan, gainera, hizkuntza minorizatu bateko idazle batek halako sari bat lortzen zuen lehenengo aldia zen, eta bakarra, 1978a arte. Diotenez, saria ez jasotzeko zorian izan zen, Mistralen lanaren suedierazko itzulpen kaskarra tarteko. Kontua da baietz, saria jaso, eta diruarekin Museon Arlaten sortu zuela Arlesen, bertan Okzitaniako folklorea bildu eta erakuste aldera.\nNikolas Ormaetxea Orixe-k euskaratu zuen Mireio, «Ormaetxeatar Nikola» izenpetuta, eta itzulpenak Verdes-Atxirika etxearen eskutik ikusi zuen argia 1930ean. Kasualitatez-edo, hara zer dioen itzultzaileak aitzin-solasean: «Mistralen sortzetik eun urtegarrenean emen duzu euskeraz gizon aipatu onen Mireio poema nagusia. Euskeratzea etzait beste munduko lana izan, baño baditu bere oztopoak, batez ere idaz-tankera berri-antza nasten dunean». Poema luzearen erdialdean, esate baterako, Proventzako poetei dei egiten die Mistralek: «Ene gaztetango adiskide mami izandako Provenzako ollerkariak! Nere noizbaiteko kantak entzuten ari zaratenak! […] zuek oro nere adiskide olerkariek, ni goiko galdorrera igo bitartean, eguras ezazute bidea zuen arnas zerutarrarekin».\nEuskarazko itzulpen horren erdarazko kritika bat —1931an El Día egunkarian Luis de Jauregui delako batek sinatua— irakur daiteke sarean, hain zuzen, Kritiken Hemeroteka-n. Egungo ikusmiratik bitxia egiten da irakurtzea, kritikariaren ustez Orixe dela «Arrazaren poema handia kantatzeko Jainkoak izendatu duena» (jatorrizkoan, «el predestinado por la Providencia para cantar el gran poema de la Raza»). Armiarma.com atarian bildu dituzte, era berean, euskarazko Mistralen lan guztiak: Orixek itzulitako Mireio eta Maite-mintzoa testuez gain, Santi Onaindiak itzulitako zenbait poema ere irakur daitezke (Eguzkiari abestia, Itxas-ontzia, Alestar neskatxa, Gili-gilia eta Orfeu-ren semeak). Olerti aldizkarian argitaratu ziren, 1983. eta 1985. urteen artean, Onaindiaren itzulpenok. Argi samar dago, beraz: Mistral zena, oraindik ere, bada Mistral.\nKategoria Berria egunkaria, Literatura, etiketak 2014, Berria, Frederic Mistral, Ion Olano Carlos, Literatura, Mireio, Nobel saria, Orixe by Mirentxu. Gorde lotura.


Federiko Álvarez: Haurtzaro eta nerabetasuna : Hamaika Bide Elkartea\nBy\tHamaikabide Elkartea\ton\t2019/11/24\tin\tAlbisteak\nJoan den 2018ko maiatzaren 18an, Federiko Álvarez Arregi euskal erbesteratua hil zitzaigun. Donostian jaioa, 1927an, beti hiriaren oroimen idealizatua gorde zuen batez ere haurtzaroarekin lotutakoak. Federiko askotan itzuli zen gurera eta, libre gelditzen zitzaion denboran hiria arakatzen zuen galdutako beste zahar hura aurkitu nahian. Orduan, memoria hauek idazteko asmoa ez zuen ezkutatzen eta, azkenik, liburua, Una vida. Infancia y juventud izenburuarekin, Mexikon agertu zen, 2014an, Conaculta argitaletxearen eskutik (ISBN 13: 9786075161983).\nBederatzi urte geroago, hiru elkarteen arteko lankidetzari esker (Max Aub Fundazioa, GEXEL eta Hamaika Bide), liburuaren bigarren edizioa plazaratzen da, oraingoan Sevillan, Renacimiento argitaletxean. Edizio honek Manuel Aznar Soler irakaslearen hitzaurrea dakar.\nLiburua bi ataletan dago antolatuta. Lehenengoan, “Un niño en la guerra”, Federiko Álvarezek Donostiako familiak jasotako haur baten bizipenak biltzen ditu, haren gurasoek Madrilen “gaiztoekin” lan egiten zuten bitartean. Orrialde hauen estiloak burura Pio Baroja idazlearena ekartzen digu, azken finean biek kale eta auzo beretsuak azaldu baitituzte. Federikok erreketeek “konkistatutako eta askatutako” hiriaren bizimodua azaltzen digu: desagertutako auzotarrak, errepresio bortitza, ihesaldiak… Hori guztia haurraren krisialdiekin nahastu egiten da. Bigarren ataleaan, aldiz, idazleak Kubara eramaten gaitu, mundu zabalaren aurkikuntza azaltzeko; han, Kuba berriro ere “guraso gorriak” besarkatzeko aukera izan zuen.\nBigarren edizio honetan azaleko argazki ederra galdu da. Argazki horretan Federikorekin batera Teresa arreba agertzen dira. Eskerrak liburuaren barruan Federikoren biografia laburbiltzen duen argazki-album interesgarria jaso dela.\nLiburuaren fitxa: Federico Álvarez Arregui (2019): Una vida. Infancia y juventud Manuel Aznar Solerren edizioa. Sevilla: Renacimiento argitaletxea, ISBN: 978-84-17950-38-5. 440 or.


Alex Megos, ezustean, historian sartu da lehen 9a bistan eginez - GARA\nkirol eskalada Siurana\nAlex Megos, ezustean, historian sartu da lehen 9a bistan eginez\nPasa den martxoaren 24an, 19 urteko gazte alemaniarrak «Estado critico» bidea kateatu zuen, Siuranan. Handik bost egunera, berriz, Megosek «La Rambla» marra (9a+) bigarren saioan sinatu zuen. Egin diren hamar igoeretatik azken hau izan da azkarrena.\nErabateko ezustekoa! Bai, inolako zalantzarik gabe, jokoz kanpo harrapatu gaitu albisteak. Pasa den martxoaren 24an, Alexander Megos alemaniarrak «Estado critico» bidea (Siurana) bistan kateatu zuen; hots, estilo horretan egin den munduko lehen 9a izan da. 19 urte besterik ez ditu, ez da batere ezaguna, baina kirol eskaladaren historian ate handitik sartu da.\nEzustekoa izan dela genioen; izan ere, balentria hori Adam Ondrarena izango zela espero genuen. Txekiarra hiru alditan lortzeko zorian izan da; 9a graduko hiru bidetan bistan sartu, eta oso gutxigatik bada ere, ezin izan ditu sinatu. Ondra bera ere erabat harrituta geratu da berria entzun zuenean: «Albistea irakurri eta istant batez zur eta lur geratu nintzen. Ez nintzen gai sinisteko, baina jarraian benetako berria zela ohartu nintzen. Esan dezakedan gauza bakarra da Alexen etekina bakarra dela. Jarrera perfektua izan zuen, eta eskalada osoa akatsik gabe egin zuen. Ez da soilik zorte kontua; zalantzarik gabe, egundoko maila izan eta estilo hori erabat menderatu behar duzu. Marra hori 2007. urtean kateatu nuen, eta soilik bi saio egin behar izan nituen. 8c+ xuabea iruditu zitzaidan, baina, jakin badakit, helduleku bat hautsi zela. Ordutik ez dut `Estado critico' berriro eskalatu, baina aldaketa horrekin marra hori 9a izatera irits daiteke».\nLehen 9a bistan egitea nahikoa ez-eta, bost egunera «La Rambla» (9a+) bigarren saioan eta egun berean poltsikoratu zuen. Berriro ezusteko baten aurrean gaude? Bada, dagoeneko ez dakigu zer pentsatu. Datu argigarri bat: Siuranako marra 10 lagunek kateatu dute, eta hori lortzen azkarrena Megos bera izan da. Ondrak, adibidez, hiru saio eta hainbat egun behar izan zituen. Bost egunen buruan munduko lehen 9a bistan eta 9a+ graduko beste barra bat landuta soilik bi saiotan. Argi dagoen kontua da gazte alemaniarra beste belaunaldi magiko batekoa dela.\nBi bide, «Estado critico» eta «La Rambla», Megosen ibilbide bereziarentzat. Eta berezia diogu bi marra horiek, ondoan egoteaz gain, lurrikara berri horretan gurutzatu direlako. Berez, Megosek aitortzen duenez, bere asmoa «La Rambla» zen: «9a+ hori probatu nahi nuen, baina han dauden irteerak nahiko nahastuta zeudenez, azkenean `Estado critico' marran sartu nintzen. Eskuarki, bideetan flash eran edo bistan saiatzen naiz. Astebete lehenago lagun batek bide hori kateatu zuen, baina ez zegoen nirekin. Flash eran igotzeko ez neukan informazioa lortzeko aukerarik. Orduan, bistan saiatzea otu zitzaidan».\nGai horren inguruan, bistan eskalatzearen inguruan, alemaniarrak baieztatu du «Estado critico»-ri buruz ez zekiela ezer: «Hau baino ez nekien, Felix Neumakerrek igo zuela. Ez nekien beste inork eskalatu ote zuen, ez nekien helduleku bat apurtu zela... ez nekien ezer. Baten batek galdetu dit ea bideoren bat ikusita nuen. Bada, ez; bistan eskalatu nahi baduzu ez duzu marra zehatz baten inguruko bideorik ikusi behar. Zintzoa behar duzu izan!».\nAitortu behar da Megosek aurretik zuen ibilbideak ez duela batere lotura zuzenik egin berri duenarekin. Bistan bost 8b+ zituen, eta flashean bi 8c eta 8c+ bat. Alabaina, gai izan da 9a bistan egiteko: «Nire ibilbidea ez da batere entzutetsua; hori badakit. Ez ditut muturreko kristoren bideak sinatu, baina kontuan hartu behar da gaztea naizela. Gainera, ez naiz mediatikoa; izan ere, nire eskaladak ez ditut sarean zintzilikatzen. Jakin badakit den-denok harrituta geratu zaretela. `Estado critico'-ren graduari buruz ezin dut eta ez dut iritzirik emango. Eskalada horretan den-dena borobildu nuen, perfektua izan zen. Hala ere, gehitu behar dut oso zaila izan zela. Ez naiz gai graduaren inguruan ezer esateko. Behin bidetik jaitsi nindutenean ohartu nintzen egindakoarekin. Eskalatzaile batek galdetu zidan kateatu berri nuena 9a ote zen. Eta nik baietz erantzun nion. Oso mantso bada ere, `Estado critico' bistan eskalatu nuela ohartu nintzen».\nGazte alemaniarrak aitortu du ez zuela uste kateatzeko gai izango zenik: «Zinta batetik bestera oso ongi eskalatzen ari nintzen, eta segituan jabetu nintzen gai nintzela bidea kateatu ahal izateko. Erabat kontzentratu nintzen, ez nuen erorikorik nahi. Azken txapara iritsi, atseden pixka bat hartu eta katera helduko nintzela ziur nintzen. Une sinestezina izan zen! Esan behar dut bide hori ez dela batere erraza irakurtzeko, sekzio batzuetan makina bat helduleku daudelako eta erabakiak di-da batean hartu behar dituzulako. Uste dut zorte handia izan nuela».\n«Estado critico»-ri esker, Megosek kirol eskaladan urrezko pasarte bat idatzi du; ezusteko protagonista izan da, baina beste behin argi geratu da kirol hau ez dela matematika purua. Soilik beste datu bat: Siuranako «A muerte» bidea (9a) bigarren saioan poltsikoratu du.\nEta «La Rambla»\nNahiz eta etxera itzultzeko «aitzakia» ederra zuen, Megosek bere oporraldia Siuranan bukatu nahi izan du. Beste bide gogor batzuk kateatzeaz gain, inoiz ahaztuko ez duen beste eskalada bat lortu zuen. Arestian aurreratu dizuegu «La Rambla» (9a+) bigarren saioan «jan» zuela. Siuranako marra mitikoa kateatzen azkarrena izan da.\nBi saio muturreko bide batentzat harrigarria da, baina are harrigarriagoa, lehen saioan, flash eran egindakoan, katetik oso gertu erori zela. 40 minutu pasa zituen borroka bizian. Lekukoek diotenez, soilik bi helduleku falta zitzaizkion bidea egiteko. Gutxi gorabehera, 8c+/9a flash eran egin zuela diote.\nAtsedena hartu eta bidean berriro sartu zen. Emeki-emeki, sekzio guztiak era eraginkor batean gainditzen joan zen, eta ia «nekatu» gabe soka katetik pasa zuen: «Nire lehen 9a+ izan da. Jakina denez, uste nuen denbora eta saio gehiago beharko nituela. Baina, azkenean, samurragoa iruditu zait. Marra historikoa da, Alex Huberrek zabaldutakoa eta gutxik igo dutena. Amets egiten nuen bide horrekin, eta kateatzea lortu dut. Gainera, oso azkar. Aitortu behar dut flash eran saiatu nintzela. Erori, bi orduko atsedena hartu eta katera heldu nintzen».\nNahiz eta «Estado critico» bistan eta «La Rambla» bi saiotan eskalatu duen, Megosek argi du aurrerantzean saiatuko den bide guztietan ez duela errealitate bera biziko: «9a+ graduko bide bat eskalatu dut, baina argi daukat 8c+ batek agian arazo gehiago emango dizkidala. Nire estilokoak ez badira, buruhauste handiak izaten ditut».\nAlex Megos gazte alemaniarrak «Estado critico» bidea bistan eskalatu berri du; estilo horretan egin den lehen 9a izan da.\nChris Sharmak «La dura dura» marraren lehen errepikapena sinatu du\nBadirudi azken bolada honetan, betiere muturreko kirol eskaladari dagokionez, Katalunian izarrak lerrokatu direla. Izan ere, Megosek «Estado critico» bistan eskalatu baino egun bat lehenago, Chris Sharmak «La dura dura» bidearen (9b+, Oliana) bigarren igoera egin du.\nKasu honetan, behintzat, albisteak ez gaitu ezustean harrapatu, estatubatuarra lehen lerroko espezialista dugulako. Bere ibilbideari begiratzen badiogu, ohartuko gara hor dituela 9b graduko bost bide. Beraz, graduan beste urrats bat egitea normala da. Hori bai, plus hori lortzea bost urte kosta zaio.\nIrakurleak ziur aski gogoan izango du «La dura dura» Sharmaren beraren xedea zela. Baina, pasa den otsailaren 7an, Adam Ondra aurreratu zitzaion, eta kateatu ondoren, 9b+ proposatu zuen. Gogoan izan ere bi protagonista hauek saioak partekatu zituztela, baina, diogunez, txekiarra estatubatuarrari aurreratu zitzaion. Haatik, Sharmak baieztatu du bide hori kateatzea oso garrantzitsua izan dela: «`La dura dura' kateatzea istorio oso luzea izan da. Eta oso zaila. Marra aurkitu, ekipatu, motibazio zein konfiantza handia izan... nire eboluzioan denbora asko eskatu didan bidea izan da. Duela lau urte ekipatu nuen, eta orduan ezinezkoa iruditu zitzaidan. Helduleku txikiak ditu, eta nire estilorako ez da oso egokia. Duela urtebete inguru ohartu nintzen kateatzeko gai nintzela. Den-dena eman dut urtebete horretan. Gorabehera handiak izan ditut. Beheko tartea, zailena, erraz egitea lortzen nuen, baina goian akatsak izaten nituen. Ondoren, hilabete bateko atsedenaldia hartu ondoren, lehen zati hori ez zitzaidan ateratzen. Uste dut Adamekin probatzea izan dela giltza».\nEstatubatuarrak bazekien gertu zegoela, baina bazekien era berean udaberria gainean zegoela eta baldintzak zeharo aldatuko zirela: beroa, ekaitzak, euria... Baina «ekinez egina» lema hartuta, Sharmak probatzen jarraitu zuen. Eta kateatze eguna iritsi zen. Lehen saioan beheko sekzioan erori zen: «Nahiz eta oso sentsazio onak izan, erori egin nintzen. Bigarren saio bat egin nuen, eta beheko zatia gainditu ondoren, bigarren sekzioari begira jarri nintzen. Ez nuen akatsik egin eta katera heldu nintzen».\nOndrak eginiko 9b+ proposamenari buruz, protagonista honek dio inoiz egin duen biderik zailena izan dela: «Margalefeko `First round first minute' bidea (9b) kateatu nuenean, gogorrena iruditu zitzaidan. Saio asko egin nituen, baita zailtasunaren perspektiba galdu ere. Baina, orain bai, ziur naiz `La dura dura' egin dudan biderik zailena dela. Horretaz gain, aipatu behar dut marra hau nire kirol ibilbidean oso garrantzitsua dela».\nOlianako «La dura dura»-ren lehen errepikapena edo bigarren igoera sinatu berri du Sharmak. Nahiz eta munduko bide «zailena» egin duen, azpimarratzekoa da estatubatuarrak duen libreta. Dagoeneko, 9b zailtasuneko sei bide sinatu ditu; hori egiten bakarra da. Andoni ARABAOLAZA\nEskalatzaile berak «La Rambla» bidea (9a+) landuta kateatu du; hori bai, soilik bi saio behar izan ditu Siuranako marra mitikoa poltsikoratzeko.


Eguraldia eta mahatsa | Faroa\n← Ipotxa eta nanoa\nMariano Ferrer, Radio Euskadin →\nEguraldia eta mahatsa\nData: 2005(e)ko irailaren 13a Egilea: Joxe Aranzabal\nIgande gauean oheratu zenean, esan zidan Mirenek: aita, entzun duzu zelako zaparrada?. Baietz, nik, gogor ari zuela. Hori ez da izango, bada, ona mahastientzat, erantzun berak. Behin irailera iritsita, familia osoa eta lagun asko horrela ari gara pentsatzen, eguraldia neurtzen dugu kontuan hartuta ona izango ote den, edo kaltegarria, Esteñibarko mahastientzat.\nOrain arteko eguraldia primerakoa izan da mahatsarentzat: eguzkitsua eta lehorra. Horregatik, mahatsa dago ona eta ugari “Esteñibarren.”:http://www.goiena.net/blogak/piperrautsa/66 Orain, berriz, euria etorri da, eta denok arduratan, asko eginez gero kaltegarri izan daiteke-eta alearentzat.\nOrdu asko egiten ditugu Esteñibarren, gauza bat ez bada, beste bat egiten (baita tripafestak ere), eta bat egiten dugu Mikelen eta Fatimaren ardurarekin, eurek asko dute-eta jokoan, urtean hainbeste lan eginda. Eguraldia lagun, mahats bilketa irailaren 24an izan daiteke. Ea bien bitartean eguzki ederra egiten duen. Eskatzeagatik\n2 Responses to Eguraldia eta mahatsa\n2005(e)ko irailaren 13a 8:21\nGaur be eguraldi txarra ta eurixa Arrasate aldian, ze moduz Elorrixon? Zaindu ondo mahatsak ze gero txakoliña….Ah! Ez edan den dena familin artian, ja ja ja, ta esan Mikeli ona dela lagunen artian edatia, adoz? Ondo ibili!!!\n2005(e)ko irailaren 13a 18:56\nGaur eguardian, ETB-ko albistegian, zehaski Andoni Ormazabal-en tartean Andoni berak 2 esaera zahar aurkeztu ditu. Bata irail hasierako euriei buruzkoa eta bestea irail amaierako euriteen inguruan. Lehenak garai hortan euria egiteak gauza ona dela mahastientzat dio eta besteak aldentzizakoa.\nBeraz oraindik ez ardura zuen mahastietaz.


Kanpaina horretan inplikatu gara, sentsibilitate anitzez osaturiko gure biltzarrak alternatiba sinesgarri bat eraikiko duen esperantzarekin.\nJadanik 2014an , « Baiona 2014 » deitutako zerrenda herritarrak, sail ezberdinetan engaiatuak ziren abertzaleak eta beste sentsibilitate batzuetako jendeak elkartu zituen. Bigarren itzulian, « L’humain d’abord » eta « Baiona 2014 » zerrendek akordio bat burutu zuten eta akordio horretan oinarriturik, 6 urtez Herriko Kontseiluan orientabide amankomun batzuen inguruan elkarlana eta indar metaketa eraikitzen joan gara. 2019ko udaberrian, 2020ko hauteskundeak hurbiltzen ari zirelarik, hiru mugimendu politikoren sustenguarekin ( EELV, EH Bai eta Ensemble-Insoumis) eta alderdietan afiliatuak ez ziren hainbat jende elkartuz, gure dinamika egituratu genuen. Denbora berean « Bihar Baiona » taldeak baztertu zuen gure proiektu politikoen hurbiltasuna ikusirik luzatu genion lehen itzulitik elgarrekin abiatzeko proposamena.\nGure kideen engaiamenduaren oinarria izan den xarta komun batek Baiona eta Euskal Hirigune Elkargorako gure programaren apailatzea gidatu zuen, urgentzia sozial eta ekologikoak bereizezinezko bi lehentasuntzat hartuz eta Baionako hiria aniztasun kultural, euskararen sustapen eta ipar Euskal Herriko lurraldearen erakundetzearen bultzatzaile bihurtuz. Elkartearen baitako demokraziak egituratu du gure barne funtzionamendua, agerian utziz gainera ardurak izanez gero, zein modutan eramango genituen dinamika partehartzaileak eta biztanleekin eraikitako proiektuak.\nEgun hartan bozkatu zuten hautesleen %13,12k norabide horiek lehenetsi zituzten, Baiona eta Euskal Herriarentzat. Emaitza hori nahikoa zen politika publikoak bideratzeko egin genituen proposamenak bazterrezinak zirela erakusteko baina ez aski, gaur egungo gehiengoa aldizkatzearen eraikitzean bultzatzaile nagusia izateko.\nIndar harreman horretan oinarriturik, gure biltzar nagusiak, beste ezkerreko bi zerrendekin elkarrizketak hasteko mandatua eman zion bere koordinazioari, martxoaren 15ean. Konfinamenduaren uste gabeko garai luzea biziki kaltegarria izan zen gure egituraren ibilera onarentzat, ibilmolde kolektiboari lehentasuna ematen baitio. Alabaina, beste bi taldeekiko elkarrizketak, martxoaren 16an gelditu ziren, benetan hasi aitzin, eta Baiona Berde eta Elkarkideko biltzar nagusi erabakitzailea baino aste bat aitzin baizik ez dira iragan. Elkarrizketen eta beraien aitzinamenduen sintesia, gardentasun osoan BBEko kideei jakinarazi zitzaien maiatzaren 29ko biltzar nagusian, zeinetan iritzi ezberdinak adierazteko aukera izan zuten. Biharamunean, BBEko kideek hiru zerrenden arteko akordioaren aurka bozkatu zuten, bi bozengatik. Emaitza hain hertsia izateak bigarren itzuliari buruzko gure baitako ezadostasun handia agerian ezartzen du, BVOri begira bereziki, Bihar Baionarekilako aliantza askoz kontsensualago zelarik. Barneko tirabira horiek esplikatzen dute segur aski, akordio bat ezinezkoa izanez gero, gure kideen gehiengoak BBEko zerrenda atxiki ordez kentzea lehenestea (guttirengatik) ; erabaki horren ondorioak diren bezala izanik ere. Bere kideen bozka errespetatzeko, BBE 2020ko herriko eta elkargoko hauteskundeetatik ateratzen da.\nEkainaren 28an, hautesleek beren hautua eginen dute, erronka sozialak eta ekologikoak erabakigarriak izango diren agintaldi berriari hasiera emanez. Guri dagokigunez, ez gara egonen herriko etxeko kontseiluan ez eta Elkargokoan ere. Gure desmartxa komunaren etorkizunari buruzko erabaki bat hartu bitartean, gure arteko gehienek beraien eguneroko engaiamenduak segituko dituzte, molde eta eremu anitzetan, elkartzen gaituen segurtasun batek akuilatuak: berdintasuna, justizia soziala eta ekologia bermatuko duen alternatiba , Euskal Herriaren berezitasunei erantzunen diena eta lurraldea eta biztanleak ahalduntzen dituena. Alternatiba hori Baionak eta Euskal Herriak behar dituzten baitezpadako aldaketa sakonen ezinbesteko ardatza gelditzen da.


Errendimenduan eta esperientzian ardaztu da Valve Steam Deck-a eratzerako orduan, prezioa ezartzea “mingarria” izanik - Berriak - Game Erauntsia - Bideojokoak euskaraz\nErrendimenduan eta esperientzian ardaztu da Valve Steam Deck-a eratzerako orduan, prezioa ezartzea “mingarria” izanik\nLander Unzueta | 2021/07/21 13:00 Berriak\nEskuko PC-aren “milioika” ale saltzea espero du Gabe Newell-ek. Erreserbak hasi dituzte jada, lehen orduetan Steam-en webgunea kolapsatzea eraginda.\nValvek joan den ostegunean iragarri zuen bideo-jokozale askoren ametsa. Steam Deck eskuko PCarekin plataforma honetan jokatu daitezkeen bideo-jokoetara edozein tokitan aritzea ahalbidetuko dute, Nintendo Switch kontsolarekin gertatu antzeran. Ez da mota honetako gailua merkaturatuko den lehen aldia, baina hala ere Valvekoek era guztietako erronkei aurre egiteko lana dauka hardwarearen arrakasta ziurtatzeko. Hori lortzeko errendimendua eta erabiltzailearen esperientzia aproposak izatea ezinbestekoa dela deritzote; nola ez, argi dute gailuaren prezioa ere esanguratsua izango dela.\nSteam Decka sortzeko erronkei buruz mintzatu da Gabe Newell Valveko arduradun nagusia IGN agerkarian. Prezio aldetik estrategia “oso agresiboa” prestatu dutela aitortu du Steam plataformaren buruak, prezio eta errendimendu oreka “gailu mugikorren eremuan faktore esanguratsuenetako bat” izango dela aldarrikatuta.\nHala ere, Newellek argi dauka bideo-jokozaleak erakartzeko ardatza zein izango den: Steam Decka eskuetan hartu eta modu ezin hobean funtzionatzen duela nabaritzea. “Hau hartu eta guztiak funtzionatzen duela esatea. Guztia azkarra dela. Guztia… baina hori horrela prezioa bigarren mailako zerbait bezala geratu zen, zerbait mingarria”.\nHiru bertsio desberdin\n419 eurotako preziora saltzen ari dira eskuko PCaren modelorik merkeena; beste bi bertsio daude, 549 euroko eta 679 euroko prezioarekin. Hiru hauen arteko desberdintasunik esanguratsuenak memoria aldetik datoz: lehenengoak 64 GB-eko eMMC diskoa duen bitartean, abiadura handiko 256 GBeko eta 512 GBeko NVMe SSD diska gogorrak dituzte azkenek.\nHauek erabiltzaileek aldatzeko aukera dagoela hedatu da sareetan azken egunetan, baina oraindik ez dago argi. Steam Deckaren webgunean arduradunek nabarmendu dutenez, 2230 m.2 motako konektoreak erabiliko diren arren ez dira erabiltzaileek modu erraz batean disko gogorrez aldatzeko prest egongo.\nDisko gogorrez gain Micro SD txartelak erabilita Steam Deckaren memoria areagotzeko aukera eskainiko dute Valvekoek. Lawrence Yang Valveko langilearen arabera, IGN agerkariak zabaldutako bideotan agertzen diren Steam Deck guztietako jokoak Micro SD bidez funtzionatzen dute. Hortaz, txartelok erabilita arazorik gabe jokatu daitekeela aldarrikatu du Yangek.\nAzken urteetan aginte desberdinen stick-ek jasaten duten drift fenonemoari buruz mintzatu da bestalde Yazan Aldehayyat hardware ingeniaria. Arazo hau ekiditeko fidagarritasun froga guztiak egin dituztela azaldu du, eta “oso ondo funtzionatuko dutela” dio. Drifta duten stickek posizio neutro batean egon arren albo baterantza mugitzen direla detektatzen du bideo-jokoak, era guztietako arazoak eraginda.\nGiroskopioa, sagu funtzioak beteko dituzten trackpad-ak, 7 hazbeteko ukipen pantaila, 40 Wh-ko bateria eta beste hainbat ezaugarri bilduko ditu gainera Steam Deckak.\nAipatutakoei AMD Zen 2 prozesadorea eta AMD RDNA 2 arkitektura duen txartel grafikoa gehituko zaizkie. AMDrekin egindako elkarlan honi esker “AAA joko berrienetara jokatu ahalko dela” adierazi dute Valvekoek gailuaren web orrian, eta hortaz prezio aldetik gailu aparta dela uste dute, beste PC batzuekin alderatuta behintzat. Gailuak Linux-en oinarritutako SteamOS 3.0 sistema eragilean funtzionatuko du. Askok PC eta kontsolen arteko nahasketa ziren Steam Machine gailuekin estreinatu zirela gogoratuko dute, baina ordu hartan ezin zituzten joko asko mugitu, Valvek garatzaileek Linuxerako jokoak prestatzea nahi zuen-eta.\nAzken urteetan hori aldatzen joan dira, baina. Proton proiektuarekin Linux bidez Windows-eko jokoak mugitzea ahalbidetzen duen programa eratu dute, Wine eta DXVK bezalako tresnak batuta. ProtonDB webgunearen arabera gaur egun 15.350 joko inguru mugitu ditzake erreminta honek Linuxen; Steam Decka estreinatzen denean zenbaki hori areagotuko dutela agindu dute Valvekoek. Hasteko AntiCheat sistemak erabiltzen dituzten jokoak Protonekin funtzionatzea ahalbidetuko dute, gaur egun hori baita mugarik argienetarikoa. Dena dela, hala nahi duenak beste edozein sistema eragile instalatzeko aukera edukiko du eskuko PCan.\nSteamOS-en hirugarren bertsioarekin Big Picture interfazea guztiz eraberrituko dute gainera. Modu horretara aginteak erabilita Steamen modu erraz batean nabigatzea ahalbidetuko dute arduradunek. Big Picture ez da Deckera mugatuko: garatzaileek baieztatu dutenez berriztatutako interfazea PCra ere iritsiko da.\nBideo-jokoen hardwarearen kategoria berria\n“Gure ikuspuntutik, hau ondo eginez gero kontsola hauen milioika ale salduko ditugu, eta aldi berean gu geu zein PCko beste banatzaile batzuk saltzen hasi gaitezkeen produktuen kategoria berria eratuko dugu”, aldarrikatu du Valven arduradunak. “Guzti honek epe luzerako onurak ekarriko dizkigu”.\nIzan ere, Valvek jarrera positiboa agertu du Asus, Dell, Alienware, Nvidia eta PCko ekosisteman hardwarea sortzen dabiltzan beste enpresak ibilbide hau jarraitzeari buruz hitz egiterakoan. Lehen aipatu bezala, aurretik ere Steam Deckaren antzeko eskuko PCak ikusi izan dira: GPD Win gailu txinatarrek arrakasta nabarmena eduki dute PCra edozein lekutan jokatu nahi dutenen artean, eta Razer bezalako enpresak ere arrakastaren bila ibili izan dira Razer Edge bezalako gailuekin.\nSteam Deck eskuko PCaren lehen aleak 2021eko abenduan banatzen hasiko direla iragarri dute Valvekoek. Joan den ostiralean hasitako erreserbekin dagoeneko agortu dituzte gailuen lehen multzoa, eta beraz oraindik erreserbatzear dauden erosleek 2022tik aurrera jasoko dituzte beraien PCak.\nMomentuz arrakasta hutsa izaten ari da Steam Decka. Erreserbatutako gailuen kopuru zehatza ezezaguna bada ere, ostiralean erosteko aukera eman zutenean webgunea kolapsatu egin zuten erabiltzaileek. Ez hori bakarrik, Steamen produktu salduenetarikoen zerrendan lehen postuan egon da asteburuan.


Epaiketa galduta, PPko zinegotziak isuna ordaindu beharko du - Oñati - Goiena.eus\nEpaiketa galduta, PPko zinegotziak isuna ordaindu beharko du\nMiren Arregi 2008-04-22 20:45\n240 euroko zigor penala eta Marijo Altube, Lierni Axpe eta Karmelo Arregiri sinbolikoki euro bana erantzukizun zibil modura. Horixe da Oñatiko PPko zinegotzi Julio Perez de Arriluzearen aurka Altubek, Axpek eta Arregik, euren kontra egindako irainengatik ipinitako salaketaren aurrean epaiak ebatzitakoa. Salatzaileek, ebazpenaren balorazio positiboa egin dute.\nIazko uztailaren 23ko osoko bilkuran iraindu zituen lehenengoz Oñatiko PPko zinegotzi Julio Perez de Arriluzeak EAEko hautetsi Marijo Altube, Karmelo Arregi eta Lierni Axpe. Orduan, salaketa ipini zuten Arriluzearen aurka eta urriaren 3an, prentsaurreko batetan, Arriluzeak aurrekoa berretsi eta berriro iraindu zituen. Epaiketa izan zen martxoaren 12an eta sententzia irten da apirilaren 11an, salatzaileak, apirilaren 18an jakinarazi dituztelarik. Epaiak, arrazoia eman die salatzaileei eta PPko zinegotzia zigortua izan da.\nErantzukizun penalari dagokionean, 240 euroko isuna ordaindu beharko du irainengatik eta erantzukizun zibilari dagokionean, sinbolikoki eskatutako euro bana salatzaileei.\nAbokatuak adierazi du, epaiak argi utzi duela salaketak oinarri juridikoa baduela eta bestetik PPko zinegotzi Arriluzeak ez zuela legearen arabera jokatu.\nArriluzeak bere defentsarako erabilitako argumentua zen irainak modu generikoan eta kolektiboki esan zituela. Epaiak dio ordea, irainak zuzenean pertsonalki eginak izan zirela, asmoa Arregi, Axpe eta Altube desprestigiatzea izanik.\nEAEko hautetsi independentistek ez dute helegiterik aurkeztuko sententziak arrazoia ematen dielako eta ebazpenaren balorazio positiboa egiten dute. Gaineratu dute, Ezker Abertzalea jasaten ari den erasoen aurrean, guztiak balio ez duela agerian gelditu dela.\nEz dakite Arriluzeak sententziaren berri duen ala ez, eta beraz, ez dakite helegiterik aurkeztuko duen. Dena den, adierazi dute, PPko zinegotzia ez dela ixilik geldituko eta politika erasotzailearekin jarraituko duela. Gaineratu dute, eurak ez direla probokazioetan eroriko eta herrigintza eta naziogintza uztartuz lanean jarraituko dutela soluziobideen aldekoak direlako.


Eibar Business Market-en bigarren edizioak Eibar ekintzaileen eta inbertsoreen erreferente bilakatu du nazio mailan — Eibarko Udala\nAzaroan egin den Eibar Business Market topaketaren bigarren edizioaren datuek Eibar erreferente bilakatu dute ekosistema ekintzaileari dagokionez, bai euskal erkidegoan bai estatuan. Aurtengo otsailean Eibarren egin zen ekimen honen lehen edizioa arrakastatsua izan zen eta bigarren edizioan are gehiago izan dira parte hartu duten funtsak, business angels-sarea eta Venture Capital-a.\nGainera, bigarren edizio honetan, areagotu egin da inskribatutako enpresen, startup-en eta ekintzaileen kopurua, eta lortu da euskal unibertsitate guztiek ekimenean parte hartzea. Azaroko EBMk lortu zuen Easo Ventures erreferentziazko euskal funts pribatuaren partaidetza; halaber, negozio-bilera gehiago izan dira eta ekimenak oihartzun handiagoa izan du komunikabideetan.\nAlberto Albistegui Eibarko Udaleko Garapen Ekonomikoko zinegotziak eta ekimenaren antolatzailea pozik azaldu da: "Otsailen egin zen Eibar Business arrakastatsua izan zen, parte-hartzaileen funtsek 100 milioiko euroko ahalmena baitzuten, eta azaroko bigarren edizio honetan lortu dugu interes handiagoa piztea eta diru-kopuru hori 200 milioitik gorakoa izatea".\nAlbisteguik, gainera, azpimarratu du "Eibar Business Marketen Euskadiko azeleragailurik aktiboenek parte hartu dutela, hala nola Metxak, Demiunek, Berri Upek eta CTO Building Startupsek. Euskadiko arrisku-kapital pribatuaren lehen funtsak, Easo Ventures-ek, ere parte hartu zuen, 15 milioi euroko inbertsioarekin. Nazioarteko hiru startupek ere parte hartu dute, eta Deustuko eta EHU-UPVko unibertsitateez gain, zeinek otsaileko ekimenean parte hartu zuten, oraingoan Mondragón Unibertsitatea ere erakarri dugu”.\nEkimenean zehar, 87 negozio-bilera egin ziren startup-funtsen, ekintzaileen eta pymeen artean. Albisteguiren arabera, “Eibar Businessen helburu nagusia da startup eta ekintzaileek lehen mailako enpresen bidez azelerazio-prozesuetara sarbidea izatea funtsekiko harremanari esker, eta, espero dut, lehen edizioan gertatu zen bezala, kontaktu horien fruitu proiektu berriak gauzatzea, Eibarrerako enplegua eta aberastasuna sortzen laguntzeko. Edozein kasutan ere, garbi geratu da, nazio mailan, Eibar erreferente bihurtu dela ekintzaileen esparruan”.\nBeste emaitza esanguratsuetako bat da EBMn parte hartu duten profilek guztira 200 milioi eurotik gorako inbertsio-ahalmena biltzen dutela. Ekimenean izena eman duten startup, enpresari eta profesionalak guztira 189 izan dira, eta jardunaldietan zehar parte-hartze kopurua altuagoa izan da. Parte-hartzaileen jatorriari dagokionez, % 65 eibartarrak eta eskualdekoak izan dira; % 15 gipuzkoarrak eta % 20 bizkaitarrak.\netiketak: Eibar Business Market


Wayne konderria (Michigan) - Wikipedia, entziklopedia askea.\n1.585,28 km2 (%90.99)\n156,95 km2 (%9.01)\nWayne konderria (ingelesez: Wayne County) Michiganko konderri bat da, Ameriketako Estatu Batuetan. Hiriburua Detroit da. 2010eko zentsuaren arabera 1.820.584 biztanle zituen, Wayne kilometro koadroko azaleran.\nWayne konderriak 1.742,23 kilometro koadro ditu. Horietatik 156,95 ura dira. Beste 1.585,28 lurra dira. Biztanleria dentsitatea 1044,97 da.\n2010eko zentsoan bizi ziren 1.820.584 pertsonetatik 997.440 txuriak edo hispanoak dira. Horietatik hispano edo latino kategorian 95.260 dira. 732.801 beltzak edo afroamerikarrak. 5.635 amerikar natiboak ziren eta 304 Hawaii edo Pazifikoko irletako natiboak. 45.590 asiarrak ziren. Bestelako arraza bat kategorian 2.387 biztanle daude. Bukatzeko euren burua arraza bat baino gehiagotan 36.427 pertsonek kokatzen zuten.


Gazte Asanbladek abenduaren 6an badute zer landu - Sakana - Guaixe.eus\nGuaixe 2018-12-05 14:28\nArbizuko Argi Bidea elkartean egin zen aurreneko jardunaldia.\nSakanako Gazte Asanbladek herri eskola, gune autogestionatuei buruzko mahai-ingurua eta manifestazioa antolatu dituzte abenduaren 6an Etxarri Aranatzen, espainiar konstituzioaren egunean.\nErroetara joz, pauso berria zerumugara! lelopean Sakanako Gazte Asanbladen arteko jardunaldiak burutzen ari dira azaroan eta abenduan. Jardunaldi horien barruan, bihar, Espainiar Konstituzioaren egunean, hainbat ekitaldi antolatu dituzte Sakanako Gazte Asanbladek Etxarri Aranatzen.\nLehenik eta behin, goizeko 11:00etan herri eskola izanen da Etxarriko Gaztetxean, Ikasle Abertzaleek antolaturik. Eta arratsalde partean, 16:00etan, gune autogestionatuei buruzko mahai-ingurua hartuko du Etxarriko Gaztetxeak. Errekaleor, Maravillas eta Lizarrako gaztetxeetako kideekin batera, Zer dira gune autogestionatuak? gaiaren inguruan aritzeko aukera izango dute gazte sakandarrek. Gune autogestionatuak sistemaren hutsuneak gestionatzeko espazio soilak edo sistema bera gainditzeko proiektu politikoak diren hausnartuko dute.\nBukatzeko, arratsaldeko 19:00etan manifestazioa abiatuko da Etxarriko plazatik, Jai egun arrotzei intsumisioa! lelopean.


Espeziazio - Wikipedia, entziklopedia askea.\n(«Espeziazioa» orritik birbideratua)\nEspeziazioa izaki bizidunen populazioetatik espezie berriak sortzeko gertatzen den prozesu ebolutiboa da. Gehienetan, terminoa kladoen zatiketaz (kladogenesiaz) aritzean erabiltzen da, eta ez espezie batetik beste batera gertatutako aldaketez (anagenesiaz) aritzean.\nGeografiaren ikuspuntutik aztertuta, espezie berriak agertzeko lau modu daude, espezieen sorbide izango diren populazioek elkarrengandik nola dauden isolatuta oinarri hartuta: modu alopatrikoa, peripatrikoa, parapatrikoa eta sinpatrikoa. Espeziazioa gizakiaren eskutik ere gerta daiteke, abeltzaintzaren, nekazaritzaren edo laborategiko esperimentuen bitartez. Jito genetikoak espeziazioan duen eragina handia ala txikia den eztabaidagai da ikertzaileen artean.\nCharles Darwin izan zen lehena hautespen naturalak espeziazioan joka dezakeen zereginari buruz aritu zena. Horren inguruko hainbat ikerketa daude, baina oraindik ez da guztiz eta erabat baieztatu espeziazioaren jatorrietako bat hori den ala ez.